ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

บริษัท สหยูเนี่ยน จำกัด (มหาชน) ตั้งอยู่เลขที่ 1828 ถนนสุขุมวิท แขวงบางจาก เขตพระโขนง
กรุงเทพมหานคร ได้จัดตั้งขึ้นเมื่อ พ.ศ. 2515 ด้วยทุนจดทะเบียน 30 ล้านบาท
ต่อมาได้เพิ่มทุนจดทะเบียนเป็น 90 ล้านบาท
และเป็นบริษัทจดทะเบียนในตลาดหลักทรัพย์แห่งประเทศไทยตั้งแต่ปี พ.ศ. 2518
หลังจากนั้นมีการเพิ่มทุนหลายครั้ง จนกระทั่ง ปัจจุบันมีทุนจดทะเบียนที่จำหน่ายและชำระแล้ว 3,000
ล้านบาท โดยแบ่งเป็นหุ้นสามัญจำนวน 300 ล้านหุ้น มูลค่าที่ตราไว้หุ้นละ 10 บาท
เริ่มแรกของการประกอบธุรกิจเป็นการดำเนินกิจการลงทุนและจำหน่ายผลิตภัณฑ์สิ่งทอ อุปกรณ์ตัดเย็บ
พลาสติก และมีการขยายธุรกิจหลายแขนงในเวลาต่อมา ปัจจุบันแบ่งกลุ่มธุรกิจออกเป็น ธุรกิจสิ่งทอ
พลาสติก ยาง โลหะ พลังงาน การค้า โรงแรม และธุรกิจอื่นๆ ในประเทศจีน เช่น
อสังหาริมทรัพย์ เคมี เป็นต้น เมื่อเวลาเปลี่ยนไป สถานการณ์ทางเศรษฐกิจเปลี่ยนแปลง
การแข่งขันทางการค้าทวีความรุนแรงมากขึ้น เมื่อปี 2550 บริษัทฯ
มีการปรับโครงสร้างช่องทางการจำหน่ายผลิตภัณฑ์ โดยเปลี่ยนเป็นให้บริษัทในกลุ่มที่เป็นผู้ผลิตสินค้า
เป็นผู้จำหน่ายสินค้าเองโดยตรง ตามประเภทผลิตภัณฑ์ต่างๆ โดยไม่ต้องจำหน่ายผ่านบริษัทฯ
ซึ่งทำหน้าที่การตลาดให้เหมือนในอดีต เพื่อความรวดเร็ว คล่องตัว และแข่งขันได้ในอุตสาหกรรม
ทำให้ปัจจุบันบริษัทฯ มีนโยบายเป็นบริษัทลงทุน และการค้า
ให้คำแนะนำและบริการด้านการจัดการและบริหารการเงิน
และจำหน่ายสินค้าของบริษัทในกลุ่มบางประเภท ปี 2558 บริษัทเริ่มลงทุนในธุรกิจใหม่ คือ
โรงพยาบาล ซึ่งอยู่ในช่วงกำลังจะเริ่มก่อสร้าง ทั้งนี้ กลุ่มบริษัทฯ แบ่งเป็น บริษัทย่อย 26 บริษัท
บริษัทร่วมค้า 7 บริษัท บริษัทร่วม 22 บริษัท ดังมีรายละเอียดต่างๆ
ปรากฏตามหมายเหตุประกอบงบการเงินข้อ 13 ข้อ 14 และข้อ 15

1.  คณะกรรมการบริษัทฯ มีการกำหนดวิสัยทัศน์ (VISION) พันธกิจ (MISSION) เป้าหมาย
    (GOAL) และกลยุทธ์ (STRATEGY) ดังนี้

วิสัยทัศน์ (VISION)

บริษัทลงทุนชั้นนำที่ได้รับความเชื่อถือ ที่ลงทุนในธุรกิจหลากหลาย
และบริหารจัดการการลงทุนให้บริษัทเจริญเติบโต และมีความมั่นคงอย่างยั่งยืน
โดยมีผลตอบแทนคุ้มค่าต่อการลงทุน

พันธกิจ (MISSION)

* พัฒนาธุรกิจที่มีอยู่ ให้เติบโต แข็งแกร่ง

* ต่อยอดธุรกิจที่บริษัทในกลุ่มมีความชำนาญ หรือมีองค์ความรู้

* จัดการการลงทุนที่มีอยู่ และสรรหาการลงทุนใหม่ๆ
ที่มีศักยภาพระยะยาวและมีผลตอบแทนการลงทุนที่ดี

* เสริมสร้างผู้บริหารรุ่นใหม่ๆ ที่มีความรู้ ความสามารถ และมีความเป็นผู้นำ
สามารถเข้ากับวัฒนธรรมองค์กร ที่ยึดหลัก คุณธรรม คุณภาพ คุณประโยชน์

* ส่งเสริมและให้โอกาสบุคลากร ได้มีการพัฒนาความรู้ ความสามารถอย่างต่อเนื่อง

* ปลูกฝังค่านิยมองค์กรที่ดีอย่างสืบเนื่อง

* กำกับดูแลกิจการให้มีการบริหารจัดการอย่างมีประสิทธิภาพ โปร่งใส ตรวจสอบได้
ตามมาตรฐานสากล เพื่อให้เกิดประโยชน์สูงสุด เพิ่มมูลค่า และให้ผลตอบแทนที่เหมาะสม ต่อบริษัทฯ
ผู้เกี่ยวข้อง และผู้มีส่วนได้เสียทุกฝ่าย ได้แก่ พนักงาน ผู้ถือหุ้น หรือนักลงทุน ลูกค้า คู่ค้า เจ้าหนี้
คู่แข่ง ชุมชน สังคม และประเทศชาติ

เป้าหมาย (GOAL)

บริษัทฯ มีเป้าหมายในการดำเนินธุรกิจ ให้การลงทุนในธุรกิจต่างๆ มีระบบการกำกับดูแลกิจการที่ดี
มีความเจริญเติบโต มุ่งมั่นให้เกิดประโยชน์สูงสุดกับผู้มีส่วนได้เสียทุกฝ่าย ภายใต้ค่านิยม คุณธรรม
คุณภาพ คุณประโยชน์

กลยุทธ์ (STRATEGY)

ลงทุนในธุรกิจที่มีผลตอบแทนเหมาะสม โดยคำนึงถึงความเสี่ยงต่างๆ ที่อาจเกิดขึ้น
พร้อมทั้งปรับกลยุทธ์ให้สอดคล้องกับสถานการณ์ที่อาจเปลี่ยนแปลงในอนาคต

1.2 การเปลี่ยนแปลงและพัฒนาการที่สำคัญ

ในปี 2559 และในช่วง 3 ปีที่ผ่านมา บริษัทฯ ไม่มีการเปลี่ยนแปลงโครงสร้าง
หรือลักษณะการประกอบธุรกิจอย่างมีนัยสำคัญ มีเพียงการลงทุนเพิ่ม
ตามที่ได้เปิดเผยข้อมูลผ่านช่องทางตลาดหลักทรัพย์แห่งประเทศไทยแล้ว

นิติบุคคลที่บริษัทฯ ถือหุ้นตั้งแต่ร้อยละ 10 ขึ้นไปของจำนวนหุ้นที่จำหน่ายได้แล้วทั้งหมดของนิติบุคคลนั้น
มีชื่อ สถานที่ตั้งสำนักงานใหญ่ ประเภทธุรกิจ โทรศัพท์ โทรสาร จำนวน
และชนิดของหุ้นที่จำหน่ายได้แล้วทั้งหมดของนิติบุคคลนั้น ปรากฏตามเอกสารแนบในภาคผนวก
หมายเลขเอกสารแนบ 5.1.2

1.3 โครงสร้างการถือหุ้นของกลุ่มบริษัท

บริษัทฯ มีโครงสร้างการถือหุ้นของกลุ่ม ซึ่งแบ่งตามประเภทกลุ่มธุรกิจต่างๆ
โดยมีข้อมูลสัดส่วนการถือหุ้น การลงทุน และอื่นๆ ที่เกี่ยวข้อง ซึ่งได้แสดงไว้ในเอกสารแนบ
หมายเลข 5.1.1

1.4 ความสัมพันธ์กับกลุ่มธุรกิจของผู้ถือหุ้นใหญ่

บริษัทฯ ในกลุ่ม แบ่งเป็นบริษัทย่อย บริษัทร่วมค้า บริษัทร่วม
ซึ่งแบ่งการดำเนินธุรกิจตามสายผลิตภัณฑ์ หรือประเภทธุรกิจ
ซึ่งอาจมีผู้ถือหุ้นใหญ่ในบางบริษัทถือหุ้นในรูปของนิติบุคคล
รายการธุรกิจระหว่างกันเป็นไปตามปกติทางการค้าทั่วไป ซึ่งไม่มีการแข่งขันกัน
ตลอดจนไม่มีลักษณะการขัดแย้งทางผลประโยชน์ รายการต่างๆ
ของทุกนิติบุคคลดำเนินงานเพื่อประโยชน์สูงสุดขององค์กรนั้นๆ เป็นหลัก ทั้งนี้
รายละเอียดของรายการระหว่างกัน ปี 2559 ได้แสดงไว้ในหัวข้อที่ 12 เรื่องรายการระหว่างกัน
และเอกสารแนบหมายเลข 5.8 แล้ว

2. ลักษณะการประกอบธุรกิจ

บริษัทฯ ประกอบธุรกิจด้านการลงทุนเป็นหลัก และจำหน่ายสินค้าของบริษัทในกลุ่มบางผลิตภัณฑ์ เช่น
เทปกาว บริษัทในกลุ่มที่ประกอบธุรกิจหลัก ได้แก่ ธุรกิจสิ่งทอ พลาสติก ยาง โลหะ คอมพิวเตอร์
โรงแรม นอกจากนี้มีการลงทุนในธุรกิจพลังงานทั้งในประเทศ และต่างประเทศ ลงทุนในธุรกิจเคมี
โรงงานพรมรถยนต์ อสังหาริมทรัพย์ และอื่นๆ ในประเทศสาธารณรัฐประชาชนจีน ทั้งนี้ในปีที่ผ่านมา
บริษัทฯ ไม่มีการเปลี่ยนแปลงโครงสร้างการถือหุ้น การจัดการ
หรือการประกอบธุรกิจอย่างมีนัยสำคัญ โดยข้อมูลดังกล่าวปรากฏตามรายละเอียดในหัวข้อ
“โครงสร้างการจัดการ”

ตั้งแต่ปี 2558 บริษัทฯ เริ่มมีการลงทุนเพิ่มในธุรกิจใหม่ คือ ธุรกิจโรงพยาบาล
ซึ่งเป็นโครงการร่วมทุน โดยมีโครงการเงินลงทุนรวม 1,800 ล้านบาท มีทุนจดทะเบียน 847.25
ล้านบาท สัดส่วนการลงทุนของบริษัทร้อยละ 47.21
รายละเอียดปรากฏตามข้อมูลที่ได้เปิดเผยผ่านช่องทางของตลาดหลักทรัพย์แล้ว

นโยบายการแบ่งการดำเนินงานของบริษัทในกลุ่ม คือ ตั้งแต่ปี 2550 เป็นต้นมา
มีการกำหนดให้บริษัทในกลุ่มที่เป็นบริษัทผลิตสินค้าเป็นผู้ดำเนินการจำหน่ายสินค้าเอง ยกเว้น
บางผลิตภัณฑ์ที่บริษัทฯ เป็นคู่สัญญากับลูกค้า
ทั้งนี้เพื่อปรับกลยุทธ์การแข่งขันให้มีความคล่องตัวและทันเหตุการณ์ อนึ่ง
ข้อมูลการประกอบธุรกิจของบริษัทฯ บริษัทย่อย บริษัทร่วมค้าและบริษัทร่วม ที่ดำเนินงานอยู่ในปัจจุบัน
และสัดส่วนการถือหุ้น ปรากฏตามหมายเหตุประกอบงบการเงิน ปี 2559 ข้อ 2 ข้อ 13 ข้อ 14
และข้อ 15

นอกจากนี้ บริษัทฯ มีโครงสร้างรายได้ ตามสายผลิตภัณฑ์ ซึ่งมีมากกว่า 1 กลุ่ม
ได้แสดงข้อมูลของรายได้ที่ได้จากแต่ละกลุ่มธุรกิจทั้งในประเทศและต่างประเทศ
ปรากฏตามเอกสารแนบหมายเลข 5.1
และสามารถดูข้อมูลผลการดำเนินงานตามแต่ละส่วนงานในหมายเหตุประกอบงบการเงินข้อ 30
เรื่องส่วนงานดำเนินงาน

การประกอบธุรกิจ แบ่งตามสายผลิตภัณฑ์ หรือกลุ่มธุรกิจหลักได้ดังนี้

ก. กลุ่มอุตสาหกรรมการผลิตและการบริการ

1. ธุรกิจสิ่งทอ และผลิตภัณฑ์เสื้อผ้าสำเร็จรูป

1.  บริษัทหลักประเภทธุรกิจสิ่งทอ

  1.1.1 ลักษณะผลิตภัณฑ์หรือบริการ

ผลิตภัณฑ์หลักของบริษัท คือ ผ้าทอ ซึ่งผลิตตามความต้องการของลูกค้า โดยมีทั้งผ้าฝ้าย 100%
ผ้าฝ้ายผสมโพลีเอสเตอร์ และ/หรือใยสังเคราะห์อื่นๆ
ที่มีคุณลักษณะเฉพาะสำหรับนำไปใช้เป็นวัตถุดิบในการผลิตผ้าสำหรับชุดทำงานทั่วไป
และผ้าที่ใช้ในอุตสาหกรรมอื่น

บริษัทฯ ไม่มีปัจจัยสำคัญที่มีผลกระทบต่อโอกาสหรือข้อจำกัดในการประกอบธุรกิจ

2.  การตลาดและภาวะการแข่งขัน

  1.1.2.1 นโยบายและลักษณะการตลาดของผลิตภัณฑ์

กลยุทธ์การแข่งขัน ได้แก่ “การรักษาลูกค้าปัจจุบันและเพิ่มปริมาณการขายกับลูกค้ากลุ่มนี้
รวมถึงการเพิ่มขีดความสามารถการขายและการตลาดเพื่อขยายฐานลูกค้า
โดยยังคงมุ่งตอบสนองความต้องการของลูกค้า ทั้งทางด้านคุณภาพ ปริมาณ
และกำหนดระยะเวลาส่งมอบสินค้าตามกำหนด”

ลักษณะลูกค้า ได้แก่
บริษัทหรือโรงงานอุตสาหกรรมที่นำผลิตภัณฑ์ของบริษัทไปใช้เป็นวัตถุดิบเพื่อผลิตต่อ

กลุ่มลูกค้าเป้าหมาย ได้แก่
บริษัทหรือโรงงานอุตสาหกรรมทั้งในและต่างประเทศที่สินค้ามีตราสินค้าหรือเครื่องหมายการค้าซึ่งเป็นที่รู้จักในระดับนานาประเทศ

การจำหน่ายและช่องทางการจำหน่าย บริษัทจำหน่ายสินค้าโดยตรงให้กับลูกค้าทั้งในประเทศ
และต่างประเทศ โดยมีสัดส่วนมูลค่าการขายในประเทศ และต่างประเทศ คิดเป็นร้อยละ 16 และ
84 โดยมีการส่งออกสินค้าให้แก่ประเทศในกลุ่มประชาคมยุโรป และญี่ปุ่น

บริษัทไม่มีการพึ่งพิงลูกค้ารายใดรายหนึ่งเกิน 30% ของรายได้รวม

  1.1.2.2 ภาวะการแข่งขัน

จำนวนคู่แข่ง ทั้งในประเทศและต่างประเทศ มีประมาณ 15 ราย

ขนาดของบริษัทฯ เมื่อเทียบกับคู่แข่ง อยู่ในระดับปานกลาง
บริษัทมีกำลังการผลิตที่เหมาะสมกับความต้องการของลูกค้าในปัจจุบัน

สถานภาพและศักยภาพในการแข่งขันของบริษัทยังเป็นที่น่าเชื่อถือของลูกค้า ในเรื่องคุณภาพ และการ
ส่งมอบ อย่างไรก็ตาม เพื่อเสริมสร้างให้บริษัทฯ สามารถยืนหยัดอยู่ได้อย่างยั่งยืน
บริษัทฯจะต้องมุ่งมั่นที่จะปรับตัวตามสภาวะเศรษฐกิจและการแข่งขัน ด้วยการดำเนินการดังนี้

-   บริหารจัดการต้นทุน ทั้งวัตถุดิบ ต้นทุนการผลิต และต้นทุนในการขายและบริหาร

-   พัฒนาบุคลากรให้มีความพร้อม และความสามารถในการปรับเปลี่ยนตามสถานการณ์

-   พัฒนาระดับคุณภาพและประสิทธิภาพการผลิตให้สูงขึ้น

-   บริหารจัดการ ควบคุมการผลิตเพื่อส่งมอบให้ตรงเวลา และ Lead time ในการส่งมอบสั้นลง

-   เสริมสร้างสัมพันธภาพที่ดี และต่อเนื่องกับคู่ค้า

    แนวโน้มภาวะอุตสาหกรรม
    ตลาดในประเทศน่าจะได้รับผลดีจากการฟื้นตัวของเศรษฐกิจภายในประเทศ
    ประกอบกับความต้องการเสื้อผ้าสีดำที่ขยายตัวต่อเนื่องจากช่วงปลายปี 2559
    หรือการส่งเสริมให้ผู้ประกอบการพัฒนาผลิตภัณฑ์ที่ใช้วัตถุดิบภายในประเทศ เป็นต้น
    ส่วนแนวโน้มการส่งออกคาดว่าจะขยายตัวได้ไม่มากนัก
    เนื่องจากภาวะเศรษฐกิจในตลาดคู่ค้าหลักยังชะลอตัวต่อเนื่อง
    และยังมีปัจจัยเสี่ยงที่จีนและไต้หวันเข้าไปลงทุนใน สิ่งทอต้นน้ำในเวียดนาม
    ซึ่งอาจทำให้ความต้องการนำเข้าสินค้าจากไทยลดลง โดยเฉพาะสินค้าเส้นด้าย ผ้าผืน เป็นต้น
    นอกจากนี้ ปัจจัยที่ต้องให้ความสำคัญอย่างต่อเนื่องในปี 2560 ประกอบด้วย
    แนวโน้มการค้าโลกที่ยังมีความไม่แน่นอนจากการดำเนินนโยบายด้านการค้าของสหรัฐฯ
    การขอแยกตัวของสหราชอาณาจักรจากสหภาพยุโรป (Brexit),
    การฟื้นตัวของเศรษฐกิจยุโรป ญี่ปุ่น และจีน ที่อาจไม่เป็นไปตามความคาดหมาย
    รวมทั้งแนวโน้มการปรับขึ้นอัตราดอกเบี้ยของธนาคารกลางสหรัฐฯ
    ที่อาจส่งผลต่อต้นทุนราคาวัตถุดิบ เป็นต้น

    สภาพการแข่งขันในอนาคต ราคาขายยังเป็นปัจจัยสำคัญในการตัดสินใจซื้อของลูกค้า ถึงแม้ว่า
    สินค้าของบริษัทฯ จะมีความได้เปรียบในเรื่องคุณภาพ และการส่งมอบที่ตรงเวลา
    แต่จะเสียเปรียบคู่แข่งจากประเทศที่มีค่าแรงงานต่ำ และเป็นผู้ผลิตวัตถุดิบหลักเอง เช่น ฝ้าย
    ฯลฯ ดังนั้น ยังคงมีสภาพการแข่งขันสูงในอนาคต
    ซึ่งบริษัทฯจะต้องปรับตัวตามมาตรการที่กล่าวข้างต้น

    2.  การจัดหาผลิตภัณฑ์หรือบริการ

  1.1.3.1 การจัดให้ได้มาซึ่งผลิตภัณฑ์เพื่อจำหน่าย

บริษัทมีโรงงานผลิตสินค้า จำนวน 1 แห่ง ตั้งอยู่เลขที่ 205 หมู่ 4 ถนนสุขุมวิท (กม.39.5)
ตำบลบางปูใหม่ อำเภอเมือง จังหวัดสมุทรปราการ

  กำลังการผลิต

  1. ปั่นด้าย

  ------------------- ---------------- ----------------- -----------------
                      ปี 2559           ปี 2558            ปี 2557

  กำลังการผลิต (พันปอนด์) 14,400           15,600            15,600

  ผลิตจริง (พันปอนด์)     12,948           13,033            13,300

  2. ทอผ้า             ปี 2559           ปี 2558            ปี 2557

  กำลังการผลิต (พันเมตร) 20,400           23,400            23,400

  ผลิตจริง (พันเมตร)     15,631           15,635            17,158
  ------------------- ---------------- ----------------- -----------------

นโยบายการผลิตที่สำคัญ

บริษัทมุ่งเน้นผลิตสินค้าสิ่งทอประเภท Workwear
ที่เหมาะสมกับขีดความสามารถของกระบวนการผลิต ตามคำสั่งซื้อของลูกค้า

การจัดหาวัตถุดิบ

วัตถุดิบหลักที่ใช้ในการผลิต ได้แก่ ฝ้าย ต้องนำเข้าจากต่างประเทศ 100%
ส่วนเส้นใยสังเคราะห์สามารถหาซื้อได้จากผู้ผลิตภายในประเทศเป็นหลัก
และนำเข้าจากต่างประเทศบางส่วน

สภาพปัญหาวัตถุดิบ

การจัดหาวัตถุดิบ อาจมีข้อจำกัดบางประการ

- การจัดหาวัตถุดิบหลักประเภทฝ้าย ซึ่งเป็นผลผลิตทางการเกษตรขึ้นอยู่กับสภาพอากาศ
ต้องนำเข้าจากต่างประเทศ มีความผันผวนด้านปริมาณตามฤดูกาลในแต่ละปี
รวมถึงสภาวะราคาในตลาดโลก และอัตราแลกเปลี่ยนด้วย

- การจัดหาเส้นใยสังเคราะห์ บางครั้งต้องเปลี่ยนซัพพลายเออร์รายใหม่
เนื่องจากซัพพลายเอร์รายเดิมหยุดดำเนินงานหรือเปลี่ยนสายการผลิต มีผู้ผลิตน้อยราย
เนื่องจากผลิตสินค้าที่มีคุณสมบัติแตกต่างกัน
ส่งผลให้ราคาผันแปรไปตามชนิดของผลิตภัณฑ์และกลไกของตลาด

จำนวนผู้จำหน่ายวัตถุดิบ ในปี 2559 ได้สั่งซื้อวัตถุดิบจากผู้จำหน่าย รวม 6 ราย

สัดส่วนการซื้อวัตถุดิบ ในประเทศต่อต่างประเทศ คิดเป็นร้อยละ 42 : 58

การพึ่งพิงผู้จัดจำหน่าย ไม่มีการพึ่งพิงผู้จัดจำหน่ายรายใดรายหนึ่งเกิน 30% ของยอดซื้อรวม

  1.1.3.ข ผลกระทบต่อสิ่งแวดล้อม

บริษัทได้ปฏิบัติตามประกาศกระทรวงอุตสาหกรรม เรื่องการกำจัดสิ่งปฏิกูล หรือวัสดุที่ไม่ใช้แล้ว
พ.ศ. 2548 ผลการปฏิบัติงานในระยะเวลา 3 ปีที่ผ่านมา เป็นไปตามที่กฎหมายกำหนด
ไม่มีข้อพิพาทหรือถูกฟ้องร้องเกี่ยวกับสิ่งแวดล้อมแต่อย่างใด

  1.1.4 งานที่ยังไม่ส่งมอบ ไม่มี

1.  บริษัทหลักประเภทผลิตภัณฑ์เสื้อผ้าสำเร็จรูป

  1.2.1 ลักษณะผลิตภัณฑ์หรือบริการ

บริษัทประกอบธุรกิจด้านการผลิต การจัดจำหน่าย ผลิตภัณฑ์เสื้อผ้าสำเร็จรูป
โดยได้ดำเนินการผลิตสินค้าเพื่อสนองความต้องการของลูกค้า 2 กลุ่มหลัก คือ

1.  สินค้าประเภทชุดทำงาน ประกอบด้วย ชุดทำงานโดยทั่วไป ชุดทำงานตามวิชาชีพ
    และชุดทำงานแบบพิเศษ ที่ใช้ผ้ากันไฟ กันน้ำ กันน้ำมัน
    ชุดทำงานแบบพิเศษที่ต้องผ่านกรรมวิธีการผลิตเพื่อกันยับ

2.  สินค้าประเภทแฟชั่น ประกอบด้วย เสื้อเชิ้ตทำจากผ้าทอ เสื้อโปโลทำจากผ้ายืด
    เสื้อผ้าขายตาม Catalog

ปัจจัยสำคัญที่มีผลกระทบต่อโอกาส หรือข้อจำกัดการประกอบธุรกิจ

1)  สภาวะเศรษฐกิจของประเทศผู้ซื้อ คือ รายได้บางส่วนมาจากการส่งออก
    จึงต้องผันแปรตามสภาวะเศรษฐกิจของประเทศผู้ซื้อ ซึ่งปัจจุบันยังคงชะลอตัว
    โดยเฉพาะประเทศในกลุ่มประชาคมยุโรป
    รวมถึงผลกระทบจากการขอแยกตัวของสหราชอาณาจักรจากสหภาพยุโรป (Brexit)

2)  การเปลี่ยนแปลงพฤติกรรมการซื้อของลูกค้า ลูกค้าทุกรายจะให้ Lead Time
    ในการสั่งซื้อน้อยลง และสั่งซื้อสินค้าตามจำนวนที่ต้องการไม่มีการสต็อกสินค้า นอกจากนั้น
    ลูกค้ายังมีการออกแบบสินค้าใหม่ตลอดเวลาเพื่อกระตุ้นความต้องการในการบริโภค ดังนั้น
    ส่งผลกระทบทำให้ปริมาณการขายต่อครั้งลดลง

3)  ปัญหาการขาดแคลนแรงงาน
    ยังเป็นปัญหาต่อเนื่องถึงแม้ว่าค่าแรงในประเทศไทยจะสูงกว่าประเทศคู่แข่ง
    แต่ก็ยังประสบปัญหาการขาดแคลนแรงงานทุกระดับโดยเฉพาะแรงงานที่มีทักษะฝีมือสูง
    ถึงแม้ว่าจะมีแรงงานต่างชาติเข้ามาทดแทน แต่แรงงานต่างชาติจะเปลี่ยนงานตลอดเวลา
    ทำให้มีผลกระทบต่อความต่อเนื่องในการผลิต

    2.  การตลาดและภาวะการแข่งขัน

  1.2.2.1 นโยบายและลักษณะการตลาดของผลิตภัณฑ์

กลยุทธ์การแข่งขัน บริษัทฯ มุ่งผลิตสินค้าที่มีคุณภาพสูง หรือสินค้าที่มีนวัตกรรม
เพื่อเป็นการเลี่ยงการแข่งขัน กับประเทศเพื่อนบ้านที่มีค่าแรงถูกกว่า
โดยเน้นผลิตสินค้าที่มีคุณภาพตามมาตรฐานสากล
เพื่อตอบสนองความพึงพอใจของลูกค้าและสร้างความแตกต่างในผลิตภัณฑ์ โดยมีต้นทุนต่ำกว่าคู่แข่งขัน

  ลักษณะลูกค้า บริษัทฯ มีลูกค้าแยกเป็น 2 กลุ่มหลัก ตามประเภทของผลิตภัณฑ์ คือ

1. สินค้าประเภทชุดทำงาน ได้แก่ ชุดทำงาน ลูกค้าที่ซื้อสินค้าประเภทนี้ จะเป็นตัวแทนจำหน่าย
ผู้ขายส่ง เป็นการซื้อเพื่อนำไปจำหน่ายต่อโดยใช้เครื่องหมายการค้าของผู้ซื้อ
และลูกค้าซึ่งเป็นผู้ใช้โดยตรง เช่น ใช้เป็นชุดทำงานของพนักงาน ในบริษัทฯของลูกค้า

2. สินค้าประเภทแฟชั่น ได้แก่ เสื้อเชิ้ต เสื้อโปโล ฯลฯ ซึ่งลูกค้าที่ซื้อสินค้าประเภทนี้
จะเป็นตัวแทนจำหน่าย ผู้ขายส่ง เป็นการซื้อเพื่อนำไปจำหน่ายต่อโดยใช้เครื่องหมายการค้าของผู้ซื้อ

  กลุ่มลูกค้าเป้าหมาย

1. สินค้าประเภภชุดทำงาน ลูกค้ากลุ่มเป้าหมาย คือ ลูกค้าที่ขายตรงให้ผู้บริโภคคนสุดท้าย กล่าวคือ
ลูกค้าจะเป็นผู้กระจายสินค้าไปตามร้านต่างๆ
เพื่อให้ผู้บริโภคคนสุดท้ายมาซื้อไปใช้ในลักษณะการขายปลีก

2. สินค้าประเภทแฟชั่น ลูกค้าเป้าหมายจะเป็นผู้ที่ขายสินค้า Brand name

ลูกค้าที่เป็นโรงงานซื้อไปเพื่อเป็นชุดทำงานของพนักงาน ลูกค้ากลุ่มนี้จะเป็นโรงงานหรือบริษัทฯ
ที่ต้องการสินค้าคุณภาพสูง

การจำหน่ายและช่องทางการจำหน่าย

บริษัทฯ มุ่งที่จะขายให้กับลูกค้าโดยตรง เนื่องจากบริษัทฯ
ต้องการจัดทำสินค้าให้ตรงกับความต้องการของลูกค้าหลัก และมีการร่วมพัฒนาสินค้าใหม่
ถึงแม้ว่าลูกค้าบางรายจะมี Buyer Agent เข้ามาเกี่ยวข้องแต่บริษัทฯ
ก็มีการติดต่อโดยตรงกับลูกค้าเกี่ยวกับตัวผลิตภัณฑ์และราคา

สัดส่วนการจัดจำหน่ายในประเทศและส่งออกไปจำหน่ายต่างประเทศ

-   สัดส่วนการจำหน่ายในประเทศ คิดเป็น 17 %

-   สัดส่วนการจำหน่ายต่างประเทศ คิดเป็น 83 %

-   ตลาดต่างประเทศประกอบด้วย ประเทศแถบสแกนดิเนเวีย ยุโรป และญี่ปุ่น

-   การพึ่งพิงลูกค้า ไม่มีการพึ่งพิงลูกค้ารายใดรายหนึ่ง เกิน 30 % ของรายได้รวม

  1.2.2.2 ภาวะการแข่งขัน

จำนวนคู่แข่งขันโดยประมาณ อุตสาหกรรมเสื้อผ้าสำเร็จรูปในประเทศไทย
มีผู้ผลิตรายใหญ่และรายเล็กไม่ต่ำกว่า 100 ราย ซึ่งมีกลุ่มลูกค้าเป็นของตนเอง
การแข่งขันจึงเป็นการแข่งขันเพื่อรักษาลูกค้าของตนเองไว้ จึงต้องพัฒนาทั้งด้านสินค้า ด้านการผลิต
และต้นทุน ดังนั้น
การพัฒนาปรับปรุงคุณภาพบุคลากรคือจุดสำคัญที่บริษัทจะต้องดำเนินการอยู่ตลอดเวลา

ขนาดของบริษัทเมื่อเทียบกับคู่แข่งรายอื่นๆ ในประเทศไทย ถือว่าเป็นขนาดกลาง

  แนวโน้มสภาวะอุตสาหกรรม และสภาพการแข่งขันในอนาคต

อุตสาหกรรมผลิตเสื้อผ้าสำเร็จรูป เป็นอุตสาหกรรมที่พึ่งพาการใช้แรงงานเป็นหลัก
และเป็นอุตสาหกรรมที่ต้องใช้พนักงานที่มีความชำนาญ เพื่อผลิตสินค้าที่มีคุณภาพสูง
โดยภาพรวมแนวโน้มสภาวะอุตสาหกรรม คาดว่าไม่ขยายตัว แต่มีการแข่งขันสูง

สภาพการแข่งขันในอนาคต อุตสาหกรรมเสื้อผ้าสำเร็จรูปของประเทศไทย
คาดว่าอยู่ในสภาวะชะลอตัว เนื่องจากต้นทุนค่าแรงสูงกว่าประเทศเพื่อนบ้าน ได้แก่ ประเทศจีน
เวียตนาม และประเทศเปิดใหม่ในอาเซียน เช่น ลาว กัมพูชา เมียนมาร์ นอกจากนี้
ยังมีปัจจัยการขาดแคลนแรงงานที่มีฝีมือในอุตสาหกรรม ส่งผลให้สภาพการแข่งขันสูงในอนาคต

2.  การจัดหาผลิตภัณฑ์หรือบริการ

  1.2.3.1 การจัดให้ได้มาซึ่งผลิตภัณฑ์เพื่อจำหน่าย

บริษัทฯ มีโรงงานผลิตสินค้า จำนวน 1 แห่ง ตั้งอยู่เลขที่ 205 หมู่ 4 ถนนสุขุมวิท (กม. 39.5)
ตำบลบางปูใหม่ อำเภอเมือง จังหวัดสมุทรปราการ

  การจัดหาวัตถุดิบ

  วัตถุดิบหลัก เฉพาะเสื้อผ้าสำเร็จรูป แยกได้เป็น 2 ประเภท

1. ผ้า

2. อุปกรณ์การตัดเย็บ

สัดส่วนการซื้อวัตถุดิบ

บริษัทฯ จัดหาผ้าจาก 2 แหล่ง คือ การนำเข้าจากต่างประเทศ
ซึ่งซื้อตามที่ลูกค้าเป็นผู้กำหนดแหล่งซื้อในอัตราร้อยละ 43.94 และการซื้อภายในประเทศ
ในอัตราร้อยละ 56.06

ทั้งนี้ ไม่มีการพึ่งพิงผู้จัดจำหน่ายรายใดรายหนึ่ง เกิน 30 % ของยอดซื้อรวม

  1.2.3.2 ผลกระทบต่อสิ่งแวดล้อม

ปกติ อุตสาหกรรมเสื้อผ้าสำเร็จรูปจะไม่สร้างมลภาวะให้เกิดปัญหาต่อสิ่งแวดล้อม
อย่างไรก็ตามบริษัทฯ ได้ปฏิบัติตามกฎข้อบังคับของทางราชการโดยเคร่งครัด
ผลการปฏิบัติงานในระยะเวลา 3 ปีที่ผ่านมา เป็นไปตามที่กฎหมายกำหนด
ไม่มีข้อพิพาทหรือถูกฟ้องร้องเกี่ยวกับเรื่องสิ่งแวดล้อมแต่อย่างใด

1.2.4 งานที่ยังไม่ส่งมอบ ไม่มี

2. ธุรกิจพลาสติก ยาง และโลหะ

1.  บริษัทหลักโรงงานอุตสาหกรรมผลิตพลาสติก

  2.1.1 ลักษณะผลิตภัณฑ์หรือบริการ แยกตามประเภทลูกค้าที่จ้างผลิตมีดังนี้

1. ชิ้นส่วนพลาสติก ประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า
ชิ้นส่วนพลาสติกสำหรับผลิตภัณฑ์ที่ใช้ในครัวเรือน และชิ้นส่วนกระติกน้ำ เป็นต้น

2. แม่พิมพ์ฉีดพลาสติก เพื่อสนับสนุนการผลิตชิ้นส่วนพลาสติก ประกอบด้วย
แม่พิมพ์ที่เป็นชิ้นส่วนยานยนต์ แม่พิมพ์ที่เป็นชิ้นส่วนเครื่องใช้ไฟฟ้า และแม่พิมพ์อื่นๆ
ที่ลูกค้าเป็นผู้จ้างทำ โดยบริษัทนำเทคโนโลยี CAD (Computer Aided Design), CAM
(Computer Aided Manufacturing) และ CAE (Computer Aided Engineering)
มาใช้ในการออกแบบและผลิตแม่พิมพ์โดยใช้เทคโนโลยีการขึ้นรูปแม่พิมพ์ด้วยความเร็วสูง (High
Speed Machining)

3. งานพ่นสีพลาสติก สำหรับชิ้นงานพลาสติกในข้อ1
ซึ่งต้องการความสวยงามทั้งสีแห้งเร็วและแห้งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

2.  การตลาดและภาวะการแข่งขัน

  2.1.2.1 นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

บริษัทมีความมุ่งมั่นในการที่จะผลิตสินค้าที่มีคุณภาพตรงตามความต้องการของลูกค้าในด้านของราคาที่แข่งขันได้กับบริษัทในกลุ่มธุรกิจเดียวกัน
รวมถึงการส่งมอบที่ตรงต่อเวลา และคำนึงถึงผลกระทบที่มีต่อสิ่งแวดล้อม
และความปลอดภัยภายในองค์กร

ลักษณะลูกค้า ได้แก่ บริษัทหรือโรงงานอุตสาหกรรมที่นำชิ้นส่วนไปใช้ในการประกอบรถยนต์
จักรยานยนต์ เครื่องใช้ไฟฟ้า และกลุ่มอุตสาหกรรมอื่นๆ เช่น เครื่องใช้ในครัวเรือน เฟอร์นิเจอร์
และเครื่องใช้สำนักงาน

กลุ่มลูกค้าเป้าหมาย ได้แก่ บริษัทหรือโรงงานอุตสาหกรรมที่ผลิตรถยนต์
จักรยานยนต์ที่มีชื่อเสียงเป็นที่รู้จักในระดับนานาประเทศ

การจำหน่ายและช่องทางการจำหน่าย บริษัทรับจ้างการผลิตและขายโดยตรงให้กับลูกค้า
ซึ่งลูกค้าดังกล่าวมีฐานการผลิตส่วนใหญ่อยู่ในประเทศ มีส่วนน้อยเท่านั้นอยู่ต่างประเทศ โดยในปี
2559 มีสัดส่วนมูลค่าการขายต่างประเทศร้อยละ 3 ในประเทศร้อยละ 97

บริษัทมีการส่งออกสินค้า ไปยังประเทศในแถบเอเชีย ยุโรป อเมริกาใต้ และออสเตรเลีย

ในปี 2559 บริษัทฯ มีรายได้จากกลุ่มลูกค้ารายใหญ่มากกว่าร้อยละ 10 ของรายได้รวม
จากกลุ่มลูกค้า 2 กลุ่ม คือ กลุ่มรถยนต์และรถจักรยานยนต์

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี 2559 (%) ปี 2558 (%) ปี 2557 (%)

1.  ชิ้นส่วนพลาสติก 91.10 88.13 90.37

2.  ผลิตแม่พิมพ์ 2.32 6.02 2.78

3.  รายได้อื่นๆ 6.58 5.85 6.85

รวม 100.00 100.00 100.00

บริษัทฯ ไม่มีการพึ่งพิงลูกค้ารายใดรายหนึ่งเกิน 30 % ของรายได้รวม

  2.1.2.2 ภาวะการแข่งขัน

  สภาพการแข่งขันภายในอุตสาหกรรม

ในปี 2558 มีการแข่งขันค่อนข้างรุนแรง โดยเน้นในด้านราคา คุณภาพของงาน
และการส่งมอบที่ตรงต่อเวลา ประกอบกับสภาวะเศรษฐกิจชะลอตัว
รวมทั้งการย้ายฐานการผลิตของผู้ผลิตชิ้นส่วนในต่างประเทศเข้ามาในประเทศไทย
ทำให้แนวโน้มการแข่งขันยิ่งทวีความรุนแรงเพิ่มมากขึ้น
เนื่องจากคู่แข่งเหล่านั้นที่ย้ายฐานมาจากต่างประเทศ มีความสัมพันธ์อันดีกับลูกค้าของบริษัทฯ
ทำให้เพิ่มจำนวนคู่แข่งขัน รวมถึงมีการนำเทคโนโลยีที่ทันสมัยมาใช้ในกระบวนการผลิตของคู่แข่งด้วย

ในปี 2559 คาดว่าสภาวะเศรษฐกิจและความเชื่อมั่นทางด้านการเมืองมีแนวโน้มที่ดีขึ้น
ส่งผลให้ยอดการสั่งซื้อของบริษัทฯ มีแนวโน้มเพิ่มขึ้น เมื่อเปรียบเทียบกับปี 2558
ในขณะเดียวกันการแข่งขันด้านราคามีแนวโน้มสูงขึ้น

ปัจจุบัน บริษัทมีคู่แข่งทางการค้าหลักๆ แบ่งแยกตามกลุ่มธุรกิจ ดังนี้

- กลุ่มอุตสาหกรรมรถยนต์ คู่แข่งขันหลักมี 12 ราย เท่ากับปีที่ผ่านมา

- กลุ่มอุตสาหกรรมรถจักรยานยนต์ คู่แข่งขันหลักมี 15 ราย เพิ่มขึ้นจากปีที่ผ่านมาซึ่งมี 8 ราย

- กลุ่มอุตสาหกรรมเครื่องใช้ไฟฟ้า คู่แข่งขันหลักมี 15 ราย เท่ากับปีที่ผ่านมา

- กลุ่มอุตสาหกรรมอื่นๆ อาทิ เช่น อุตสาหกรรมเครื่องใช้ในครัวเรือน คู่แข่งขันหลักมี 6 ราย
เท่ากับปีที่ผ่านมา

  แนวโน้มภาวะอุตสาหกรรมและสภาพการแข่งขันในอนาคต

แนวโน้มภาวะอุตสาหกรรมและสภาพการแข่งขันในปี 2560
คาดว่าภาพรวมสภาวะเศรษฐกิจยังคงมีแนวโน้มชะลอตัว
โดยเฉพาะในภาคการผลิตรถยนต์และจักรยานยนต์ ส่งผลให้ยอดการสั่งซื้อของบริษัทฯ
มีแนวโน้มชะลอตัว หรือทรงตัว ในกลุ่มชิ้นส่วนรถยนต์และจักรยานยนต์
โดยเฉพาะตลาดภายในประเทศ ที่มีผลกระทบ มาตั้งแต่ปี 2558 จนถึงปี 2559 และคาดว่า
จะมีผลกระทบไปจนถึงกลางปี 2560
ซึ่งจะถึงช่วงครบกำหนดระยะเวลาการถือครองรถยนต์ตามโครงการรถยนต์คันแรก
ซึ่งคาดว่าจะส่งผลให้ เศรษฐกิจภายในประเทศฟื้นตัวรวมถึงอุตสาหกรรมยานยนต์ด้วย

  2.1.3 การจัดหาผลิตภัณฑ์หรือบริการ

การจัดให้ได้มาซึ่งผลิตภัณฑ์เพื่อจำหน่าย บริษัทมีโรงงานอุตสาหกรรมผลิตพลาสติก จำนวน 2
โรงงาน ซึ่งตั้งอยู่ที่

1.  เลขที่ 11/1 ซอยเสรีไทย 62 แขวงมีนบุรี เขตมีนบุรี กรุงเทพมหานคร

2.  เลขที่ 99/8 หมู่ 5 ถ.บางนา-ตราด (กม.38) ต.บางสมัคร อ.บางปะกง จ. ฉะเชิงเทรา
    24180

2.1.3.1 ปริมาณการผลิต คิดเป็นจำนวนชั่วโมงการทำงานของเครื่องจักร

ปี 2559 ปี 2558 ปี 2557

กำลังการผลิตเต็มที่ 684,000 676,800 676,800

ชั่วโมงการทำงานของเครื่องจักร (ช.ม.)

ปริมาณการผลิตจริง 376,187 413,200 428,015

ชั่วโมงการทำงานของเครื่องจักร (ช.ม.)

อัตราการใช้กำลังการผลิต % 55 61 63

อัตราการเพิ่ม (ลด) ของปริมาณการผลิต % (8.96) (3.46) (2.71)

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

หมายเหตุ: ในปี 2559 มีการจำหน่ายเครื่องจักรที่
หมดสภาพออกไปและซื้อเครื่องจักรใหม่มาทดแทน

นโยบายการผลิตที่สำคัญ บริษัทมีนโยบายที่จะตอบสนองความต้องการของลูกค้าในด้านคุณภาพ ราคา
การส่งมอบ และความต้องการทางเทคนิคต่างๆ ที่ลูกค้าร้องขอ เช่น
การตรวจสอบสารปนเปื้อนต่างๆ ที่มีในวัตถุดิบ
เพื่อแน่ใจว่าชิ้นส่วนที่ผลิตออกไปจะไม่มีผลในทางลบต่อผู้บริโภค

การจัดหาวัตถุดิบและผู้จำหน่าย

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้ ซึ่งแหล่งที่มาของวัตถุดิบ
มีการสั่งซื้อจากในประเทศ และต่างประเทศ ทั้งนี้ ผลการเปลี่ยนแปลงเทคโนโลยี
ไม่มีผลกระทบต่อการใช้วัตถุดิบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะส่งผลกระทบต่อวัตถุดิบ คือ ราคาน้ำมัน
ซึ่งเป็นปัจจัยที่อาจทำให้เกิดการเปลี่ยนแปลงราคาของเม็ดพลาสติกที่เป็นวัตถุดิบหลัก

ผู้จำหน่ายวัตถุดิบและจำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 100% โดยสั่งซื้อจากผู้จำหน่ายจำนวนหลายราย
บริษัทไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30
ของมูลค่าการซื้อวัตถุดิบทั้งหมด

  2.1.3.2 ผลกระทบต่อสิ่งแวดล้อม

บริษัทได้ดำเนินการขออนุญาตกรณีการนำสิ่งปฏิกูลหรือวัสดุเหลือใช้ซึ่งมีลักษณะ
และคุณสมบัติเป็นไปตามประกาศ กระทรวงอุตสาหกรรม เรื่องการกำจัดสิ่งปฏิกูลหรือวัสดุที่ไม่ใช้แล้ว
(พ.ศ. 2548) และประกาศกรมโรงงานอุตสาหกรรม เรื่อง
หลักเกณฑ์และวิธีการปฏิบัติเกี่ยวกับการจัดการสิ่งปฏิกูลหรือวัสดุที่ไม่ใช้แล้ว (พ.ศ. 2551)
ออกนอกบริเวณโรงงานทุกครั้งก่อนนำไปกำจัด

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม - ไม่มี -

  2.1.4 งานที่ยังไม่ส่งมอบ

ในปี 2559 บริษัทมีมูลค่างานที่ยังไม่ส่งมอบ ประมาณ 7 ล้านบาท

2.  บริษัทหลักโรงงานอุตสาหกรรมประเภทยาง

2.2.1 ลักษณะผลิตภัณฑ์ประเภทยาง

ผลิตภัณฑ์ของบริษัท ประกอบด้วย เส้นยางยืดและแถบยางยืด (Rubber Thread and Rubber
Tape), ยางยืดถัก (Elastic Braid) ยางยืดทอ และโครเชต์ (Elastic Webbing and
Crochet) และเส้นยางหุ้ม (Covering Yarn) ผ้ายืดพันเคล็ด (Elastic Bandage)
เข็มขัดพยุงหลัง (Back Support Belt) แถบยางรัดห้ามเลือดในการผ่าตัด (Esmark
Bandage) แถบยางรัดสำหรับการห้ามเลือด/เจาะเลือด
และยางยืดเพื่อการออกกำลังกายและกายภาพบำบัด (Exercise/Therapy Band)
ภายใต้เครื่องหมายการค้าตรา “VENUS”

ผลิตภัณฑ์ของบริษัทส่วนใหญ่จะใช้เป็นวัตถุดิบของผลิตภัณฑ์อื่น เช่น อุตสาหกรรมผ้าอ้อมสำเร็จรูป
เด็กและผู้ใหญ่ อุตสาหกรรมเสื้อผ้าและสิ่งทอ อุตสาหกรรมเครื่องมือแพทย์
หรือนำไปใช้งานทางด้านอื่นๆ ตามประเภทธุรกิจของลูกค้า

  ผลิตภัณฑ์ของบริษัท มีลักษณะดังนี้

1. กลุ่มยางยืดสำหรับผ้าอ้อมสำเร็จรูป ยางยืดในกลุ่มนี้ได้แก่ เส้นยางยืด (Rubber Thread)
ที่ใช้ในอุตสาหกรรมการผลิตผ้าอ้อมสำเร็จรูป โดยแปรสภาพจากยางแท่ง
ซึ่งมีทั้งยางธรรมชาติและยางสังเคราะห์ บริษัทสามารถผลิตได้ตามขนาด
และผลิตเส้นยางยืดหลากหลายขนาดตามความต้องการของลูกค้า เพื่อนำไปผลิตเป็นส่วนขอบขา
และขอบเอวทั้งในผ้าอ้อมสำเร็จรูปสำหรับเด็กและผู้ใหญ่ (Disposable Diaper)

2. กลุ่มยางยืดสำหรับงานเสื้อผ้าและสิ่งทอ ยางยืดในกลุ่มนี้ได้แก่ แถบยางยืด (Rubber Tape)
ยางยืดถัก (Elastic Braid) ยางยืดทอ และโครเชต์ (Elastic Webbing & Crochet)
เส้นยางหุ้มด้าย (Covering Yarn)
ยางยืดในกลุ่มนี้ส่วนใหญ่ใช้เป็นส่วนประกอบของการตัดเย็บเสื้อผ้าสำเร็จรูป เช่น
ขอบขาและขอบเอวของกางเกงชั้นในขอบชุดว่ายน้ำเป็นต้น

3. กลุ่มยางยืดที่เป็นอุปกรณ์ทางการแพทย์ ยางยืดในกลุ่มนี้ได้แก่

ผ้ายืดพันเคล็ด (Elastic Bandage) ใช้ในการป้องกันและรักษาอาการเคล็ด
ที่เกิดจากกิจกรรมในชีวิตประจำวัน รวมถึงกิจกรรมสันทนาการอื่นๆ
โดยนิยมใช้กันแพร่หลายทั้งในวงการแพทย์ และวงการกีฬา

เข็มขัดพยุงหลัง (Back Support Belt)
ใช้ในการป้องกันและรักษาอาการปวดหลังที่เกิดจากการทำงาน และกิจกรรมในชีวิตประจำวัน
โดยมีทั้งแบบที่ใช้สำหรับงานหนักในอุตสาหกรรมและแบบที่ใช้สำหรับบุคคลทั่วไป

ยางรัดห้ามเลือด (Esmark Bandage) ใช้สำหรับห้ามเลือดในการผ่าตัดเล็กบริเวณมือและเท้า

แถบยางรัดสำหรับเจาะเลือด (Tourniquet)
ใช้ในการรัดแขนเพื่อเก็บเลือดไปตรวจในห้องปฏิบัติการ หรือการบริจาคโลหิต
รวมถึงการห้ามเลือดเมื่อเกิดอุบัติเหตุในชีวิตประจำวันด้วย

4. ยางยืดเพื่อการออกกำลังกายและกายภาพบำบัด (Exercise Bands) ใช้ในการออกกำลังกาย
มีแรงต้านหลายระดับ เพื่อให้สามารถใช้ออกกำลังกายได้หลากหลายระดับ
รวมถึงการทำกายภาพบำบัดสำหรับผู้ป่วยและผู้สูงอายุ
การออกกำลังกายด้วยยางยืดมีความสะดวกสบายเนื่องจากไม่ต้องใช้พื้นที่มากและสามารถพกพาได้
ดังนั้นผู้ใช้จึงสามารถออกกำลังกายได้ทุกที่ ทุกเวลาตามที่ต้องการ

บริษัทได้รับการรับรองมาตรฐาน OEKO-TEX STANDARD 100 ระบบคุณภาพมาตรฐาน ISO 9001
ระบบการจัดการสิ่งแวดล้อมมาตรฐาน ISO 14001 และมาตรฐานขององค์การอาหารและยา
(อย.)

บริษัทไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

2.  การตลาด และภาวะการแข่งขัน

  2.2.2.1 การตลาดของผลิตภัณฑ์ หรือบริการที่สำคัญในปีที่ผ่านมา

บริษัทมีแผนการตลาดของผลิตภัณฑ์ โดยแบ่งตามกลุ่มลูกค้าดังนี้

ลูกค้ากลุ่มอุตสาหกรรมเสื้อผ้าสำเร็จรูป ลูกค้ากลุ่มนี้เป็นลูกค้าหลักของบริษัท
บริษัทฯมีแผนการตลาดสำหรับลูกค้าในประเทศซึ่งอยู่ในอุตสาหกรรมสิ่งทอ
โดยผลิตสินค้าตอบสนองให้ตรงตามความต้องการของลูกค้า
โดยคำนึงถึงคุณภาพและส่งมอบให้ทันตามกำหนด

แต่ลูกค้าบางส่วนมีการย้ายฐานการผลิตไปยังประเทศเพื่อนบ้านของไทยอันได้แก่ เวียดนาม กัมพูชา
และเมียนมาร์ เนื่องจากมีต้นทุนค่าแรงที่ต่ำกว่า และเพื่อให้ได้รับสิทธิพิเศษทางการค้า
ทำให้อุตสาหกรรมการผลิตเสื้อผ้าสำเร็จรูปในประเทศเหล่านี้ขยายตัวอย่างรวดเร็วและต่อเนื่อง
ซึ่งส่งผลให้ลูกค้าในอุตสาหกรรมการผลิตเสื้อผ้าสำเร็จรูปในประเทศไทย หดตัวลงอย่างต่อเนื่อง
นอกเหนือจากลูกค้าที่เป็นผู้ผลิตในประเทศไทยแล้ว
ผู้ผลิตจากประเทศอื่นๆซึ่งเคยเป็นฐานการผลิตเดิมเช่น จีน ศรีลังกา เป็นต้น
ก็ได้เริ่มมีการย้ายฐานการผลิตไปยังประเทศเหล่านั้นเช่นกัน
ทำให้การแข่งขันของอุตสาหกรรมต้นน้ำที่เป็นวัตถุดิบให้กับอุตสาหกรรมการผลิตเสื้อผ้าสำเร็จรูปมีความรุนแรงมากขึ้น
ผู้ผลิตวัตถุดิบหลายรายมุ่งเน้นในการขยายตลาดในกลุ่มประเทศเหล่านั้นอย่างจริงจังมากขึ้น
มีทั้งการเข้ามาตั้งโรงงานผลิตในประเทศเหล่านั้น
รวมถึงการหาช่องทางการจัดจำหน่ายที่เข้าถึงลูกค้าได้สะดวกรวดเร็วยิ่งขึ้น
ลูกค้าประเภทนี้ของบริษัทจึงลดลง

ลูกค้ากลุ่มอุตสาหกรรมผ้าอ้อมสำเร็จรูป แผนการตลาดกับผู้ผลิตรายย่อย
ยังคงเป็นเรื่องยากลำบากสำหรับผู้ประกอบการรายเล็กที่จะแข่งขันกับผู้นำตลาดรายใหญ่เพื่อขยายธุรกิจ
ทำให้ตลาดของยางยืดสำหรับผ้าอ้อมสำเร็จรูปอยู่ในภาวะทรงตัว
ขนาดของตลาดไม่ได้มีการขยายตัวหรือหดตัวมากนัก
เนื่องจากผู้ประกอบการรายใหญ่ใช้สแปนเด็กซ์เป็นวัตถุดิบ
อันเป็นผลจากราคาตลาดของยางพาราในอดีตเพิ่มสูงขึ้นมาก

กลุ่มอุปกรณ์ทางการแพทย์ ภาวะการแข่งขันของผลิตภัณฑ์นี้มีความรุนแรงมากขึ้น
การที่กลุ่มลูกค้าเป้าหมายของผลิตภัณฑ์กลุ่มนี้มีความอ่อนไหวต่อการเปลี่ยนแปลงของตัวผลิตภัณฑ์
ทำให้การขยายตลาดต้องเป็นไปอย่างค่อยเป็นค่อยไป ไม่สามารถขยายตลาดได้อย่างรวดเร็ว

กลุ่มอุปกรณ์เพื่อการออกกำลังกายและกายภาพบำบัด

ผู้นำตลาดรายใหญ่ยังคงผูกขาดในส่วนของผลิตภัณฑ์ที่ทำจากยางธรรมชาติ
ในขณะที่ผลิตภัณฑ์ที่ทำจากยางสังเคราะห์ตลาดค่อนข้างทรงตัว ดังนั้น
บริษัทฯจึงมีแผนการตลาดที่จะเพิ่มลูกค้ากลุ่มนี้

กลยุทธ์การแข่งขัน

การรักษาฐานลูกค้าเดิมถือเป็นเรื่องที่สำคัญที่สุดในสภาวะการแข่งขันเช่นนี้
นอกเหนือจากราคาที่ลูกค้าพึงพอใจแล้ว การบริการที่ดีซึ่งรวมถึงคุณภาพของสินค้า
การส่งมอบที่ตรงเวลา การตอบสนองความต้องการของลูกค้าที่รวดเร็ว
ยังคงเป็นปัจจัยที่มีความสำคัญที่จะช่วยให้ลูกค้าไม่หันไปใช้สินค้าของคู่แข่ง

  ลักษณะลูกค้า

กลุ่มลูกค้าหลักของบริษัท ส่วนใหญ่เป็นโรงงานผู้ผลิต และเจ้าของตราสินค้า
มีทั้งในส่วนของโรงงานผลิตผ้าอ้อมสำเร็จรูป ชุดชั้นใน และชุดว่ายน้ำ
ส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกัน
บริษัทยังคงให้ความสำคัญกับการร่วมเป็นส่วนหนึ่งในการพัฒนาร่วมกับลูกค้า ทั้งในส่วนของผลิตภัณฑ์
ระบบการส่งมอบ รวมถึงการจัดการด้านอื่นๆ เพื่อให้เกิดประโยชน์สูงสุดในห่วงโซ่อุปทาน

  กลุ่มลูกค้าเป้าหมาย

- กลุ่มโรงงานผู้ผลิตและเจ้าของตราสินค้าทั้งในส่วนของผ้าอ้อมสำเร็จรูป ชุดชั้นใน และชุดว่ายน้ำ

- กลุ่มผู้ว่าจ้างผลิต โดยบริษัทฯ ผลิตสินค้าที่เป็นตราสินค้าของลูกค้า

- กลุ่มโรงงานขนาดเล็ก และผู้บริโภค บริษัทฯ ขายผ่านทางผู้ค้าส่งทั้งในและต่างประเทศ

- กลุ่มบริษัทฯ ผู้ขายเครื่องมือ และอุปกรณ์ทางการแพทย์

  การจำหน่ายและช่องทางการจำหน่าย

บริษัทจะผลิตและจำหน่ายโดยตรงสำหรับโรงงานที่มีศักยภาพเพียงพอในการสั่งซื้อด้วยตนเอง
และจำหน่ายผ่านตัวแทนจำหน่ายทั้งค้าปลีก
และค้าส่งสำหรับกลุ่มลูกค้าที่ไม่ต้องการสั่งซื้อในปริมาณมาก

บริษัทส่งออกสินค้าไปยังประเทศสหรัฐอเมริกา
และประเทศในแถบเอเชียตะวันออกและตะวันออกเฉียงใต้

บริษัทไม่มีการพึ่งพิงลูกค้ารายใดรายหนึ่งเกิน 30% ของรายได้รวม

  2.2.2.2 ภาวะการแข่งขัน

  แนวโน้มภาวะอุตสาหกรรม และสภาพการแข่งขันในอนาคต

แนวโน้มภาวะอุตสาหกรรมโดยรวมยังคงอยู่ในภาวะที่มีการแข่งขันสูง
เนื่องจากเจ้าของแบรนด์สินค้ายังคงมีความได้เปรียบเกี่ยวกับอำนาจในการต่อรองกับผู้ผลิต
ซึ่งส่งผลถึงอุตสาหกรรมต้นน้ำด้วย นอกจากนี้วิทยาการใหม่ๆเช่น เรื่องการบริหารความเสี่ยง
ยังมีผลต่อนโยบายการบริหารของแต่ละองค์กรเพิ่มมากขึ้นเรื่อยๆ
ผู้ประกอบการจึงจำเป็นต้องมีการเรียนรู้วิทยาการใหม่และปรับตัวเพื่อให้สามารถแข่งขันในตลาดได้
และถึงแม้ว่าผู้ผลิตสินค้าต้องการวัตถุดิบที่มีราคาต่ำ แต่ก็ยังมีความต้องการสินค้าที่มีคุณภาพดี
การส่งมอบที่รวดเร็วและตรงเวลา รวมถึงการตอบสนองต่อความต้องการที่รวดเร็ว
ดังนั้นผู้ผลิตวัตถุดิบจำเป็นจะต้องมีการปรับตัวให้เป็นไปตามทิศทางของตลาดโดยหาแนวทางในการลดต้นทุน
การเพิ่มประสิทธิภาพในการดำเนินงาน
รวมถึงเตรียมความพร้อมในการรับมือกับความต้องการของตลาดที่มีการเปลี่ยนแปลงอยู่ตลอดเวลา
โดยคู่แข่งที่สำคัญในตลาดโลกยังคงเป็นประเทศจีนและอินเดีย สภาพการแข่งขันในอนาคตจึงสูงมาก

3.  การจัดหาผลิตภัณฑ์หรือบริการ

  2.2.3.1 ลักษณะการจัดให้ได้มาซึ่งผลิตภัณฑ์ เพื่อจำหน่ายในปีที่ผ่านมา

บริษัทมีโรงงานตั้งอยู่ในเขตนิคมอุตสาหกรรมบางชัน จำนวน 5 หลัง และที่บางปะกง จำนวน 2
หลัง และคลังสินค้าที่ตราด 1 หลัง

  ปริมาณการผลิต 3 ปี ที่ผ่านมา มีดังนี้

ปริมาณการผลิตจริง หน่วย ปี 2559 ปี 2558 ปี 2557

เส้นยาง, แถบยาง, สายยางยืด พันกิโลกรัม 2,989 2,909 2,884

นโยบายการผลิตที่สำคัญ เป็นการผลิตสินค้ามีคุณภาพเพื่อจำหน่ายตามมาตรฐานที่กำหนด
และมีการผลิตตามคำสั่งซื้อของลูกค้าด้วย

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือ ยางธรรมชาติ
โดยบริษัทได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรีและจังหวัดตราด
และจากภายนอก วัตถุดิบที่ใช้ส่วนใหญ่ซื้อภายในประเทศเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์ ทำให้ไม่มีปัญหาทางด้านคุณภาพของวัตถุดิบ

บริษัทมีความเข้มงวดในเรื่องคุณภาพของยางพารา ซึ่งเป็นวัตถุดิบหลักที่นำมาใช้ในกระบวนการผลิต
ได้ออกตรวจเยี่ยมผู้ขายเป็นประจำทุกปี โดยมีวัตถุประสงค์เพื่อให้วัตถุดิบที่นำมาผลิตได้คุณภาพ
และร่วมมือกับผู้ขายพัฒนาและปรับปรุงคุณภาพวัตถุดิบให้เป็นไปตามความต้องการของลูกค้าอย่างต่อเนื่อง

ปัญหาการขาดแคลนวัตถุดิบ คาดว่าจะไม่เกิดขึ้นง่าย
เพราะบริษัทใช้วัตถุดิบที่ผลิตได้เองภายในประเทศ และมีอยู่หลายจังหวัด
ปัจจุบันประเทศไทยได้ขยายพื้นที่ปลูกยางไปในหลายภูมิภาค
เพื่อตอบสนองความต้องการใช้ยางพาราที่เพิ่มขึ้น

บริษัทได้สำรองยางพาราไว้เพียงพอต่อการผลิต ราคายางมีความผันผวนตามภาวะตลาด
แต่ไม่ส่งผลกระทบต่อการขาดแคลนยางพาราในประเทศไทย

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยีการผลิตที่ใช้ยางยืดเป็นวัตถุดิบในการผลิตเสื้อผ้าและสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่
ซึ่งบริษัทคาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

สัดส่วนการซื้อวัตถุดิบในประเทศ ปี 2559 83.96 % (ปี 2558 87.21%)

สัดส่วนการซื้อวัตถุดิบต่างประเทศ ปี 2559 16.04 % (ปี 2558 12.79%)

บริษัทไม่มีการพึ่งพิงผู้จัดจำหน่ายวัตถุดิบรายใดรายหนึ่งภายนอกกลุ่มบริษัทฯ เกิน 30 %
ของยอดรวมการซื้อวัตถุดิบ

  2.2.3.2 ผลกระทบต่อสิ่งแวดล้อม

บริษัทได้มีการกำจัดสิ่งปฏิกูลที่ไม่ใช้แล้ว ประเภทขยะอันตรายและไม่อันตราย การเกิดน้ำเสีย
การสิ้นเปลืองพลังงาน และทรัพยากรธรรมชาติ
ฝุ่นละอองที่เกิดในกระบวนการผลิตและไอระเหยจากสารเคมีโทลูอีน
ตามมาตรฐานถูกต้องตามที่กฎหมายกำหนด ดังมีข้อมูลต่อไปนี้

  การดำเนินการเพื่อลดผลกระทบ

บริษัทได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่ก่อให้เกิดผลกระทบต่อสิ่งแวดล้อม เช่น

  การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

1.
ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

2. ของเสียประเภทขยะไม่อันตราย
ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

การบำบัดน้ำเสีย มีการควบคุมระบบน้ำทิ้งก่อนที่จะปล่อยออกนอกโรงงาน
มีการส่งน้ำไปวิเคราะห์เป็นประจำทุกเดือน เพื่อควบคุมไม่ให้มีค่าเกินมาตรฐาน
โดยใช้ระบบบำบัดน้ำเสียแบบเติมอากาศ (Activated Sludge)
ซึ่งในบ่อบำบัดมีการใช้เครื่องเติมอากาศ (Aerator) จำนวน 2 ตัว
สำหรับเพิ่มออกซิเจนในน้ำให้เพียงพอสำหรับจุลินทรีย์สามารถนำไปใช้ย่อยสลายสารอินทรีย์ในน้ำเสีย
มีระบบควบคุมค่าออกซิเจนในน้ำ (Dissolved Oxygen:DO) ให้เป็นไปตามกฎระเบียบที่เกี่ยวข้อง

ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในสถานที่ที่ปฏิบัติงานไม่ให้เกินมาตรฐานที่กฎหมายกำหนด

การตรวจวัดคุณภาพอากาศ และสิ่งแวดล้อม ดำเนินการเป็นประจำภายในบริษัทฯ เช่น
การวัดสภาพฝุ่น เสียง น้ำ แสงสว่าง เป็นต้น
เพื่อควบคุมสภาพแวดล้อมไม่ให้มีมลภาวะเกินมาตรฐานที่กฎหมายกำหนด

การสิ้นเปลืองทรัพยากรธรรมชาติ บริษัทฯ มีคณะทำงานด้านการอนุรักษ์พลังงาน
มีมาตรการการอนุรักษ์พลังงานโดยให้ความร่วมมือช่วยกันทำโครงการการจัดการพลังงานในภาคอุตสาหกรรม
ตามพรบ.ด้านการอนุรักษ์พลังงาน
และมีการไปร่วมสัมมนาโครงการพัฒนาขีดความสามารถผู้รับผิดชอบพลังงาน
ในด้านการเพิ่มประสิทธิภาพวัสดุเครื่องจักรและอุปกรณ์ในโรงงานและอาคารควบคุม (Refresh
PRE 2559) และดูเทคโนโลยีใหม่ๆ มาปรับใช้ในองค์กร
รวมถึงรับทราบข้อมูลข่าววารด้านกฎหมายและการอนุรักษ์พลังงานจากกรมพลังงาน
โดยในปีนี้ได้สมัครเข้าร่วมโครงการต่อยอดการดำเนินการ
การจัดการพลังงานตามกฎหมายประเทศไทยไปสู่ระดับสากล (ISO 50001) นอกจากนั้น
บริษัทยังดำเนินการจัดทำมาตรการด้านการจัดการพลังงานประจำปี 2559 ดังต่อไปนี้

-   มีการจัดการด้านเวลาการทำงานของพนักงานส่วนผลิต ให้เหมาะสมกับอัตราค่าไฟฟ้าแบบ TOU
    เพื่อลดค่าใช้จ่ายของค่าไฟฟ้าประจำเดือน

-   เปลี่ยนเครื่องปรับอากาศที่มีอายุการใช้งานนาน มีสภาพเก่าและกินพลังงานไฟฟ้ามาก
    ให้เป็นแบบประหยัดไฟเบอร์ 5

-   ปรับปรุงเครื่องจักรโดยเปลี่ยนมอเตอร์ DC เป็น AC
    และใช้อินเวอเตอร์มาควบคุมความเร็วรอบของมอเตอร์ ในเครื่อง CALENDER
    ซึ่งสามารถลดกำลังไฟฟ้าที่ต้องใช้จาก 41.5 kW เหลือ 10.5 kW

-   ปรับจูนค่าการเผาไหม้ของหม้อไอน้ำให้เหมาะสม
    และบำรุงรักษาโดยช่างผู้ชำนาญการเฉพาะทาง

-   จัดสัมมนาประจำปี และแทรกเกมส์หรือกิจกรรมด้านพลังงานให้พนักงาน

-   จัดอบรมให้ความรู้แก่พนักงานและส่งเสริมการสร้างจิตสำนึกการอนุรักษ์พลังงาน

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท

ปี 2559 ปี 2558 ปี 2557

- ค่าใช้จ่ายดำเนินการเพื่อลดผลกระทบต่อสิ่งแวดล้อม 1.38 1.97 1.69

บริษัท ไม่มีข้อพิพาท หรือถูกฟ้องร้องเกี่ยวกับเรื่องสิ่งแวดล้อม

  2.2.4 งานที่ยังไม่ส่งมอบ - ไม่มี –

  2.3 บริษัทหลักโรงงานอุตสาหกรรมประเภทโลหะ

 บริษัทดำเนินธุรกิจเป็นผู้ผลิตและจัดจำหน่ายผลิตภัณฑ์กระติกน้ำและปิ่นโตสเตนเลสระบบสุญญากาศ (Stainless Steel Vacuum Bottle) ภายใต้แบรนด์ Zojirushi (โชจิรุชิ) ด้วยเทคโนโลยีการผลิตระบบสุญญากาศจากประเทศญี่ปุ่น

ลักษณะผลิตภัณฑ์และบริการ

ผลิตภัณฑ์ของบริษัท ประกอบด้วย กระติกน้ำและปิ่นโตสุญญากาศรุ่นต่างๆ
ใช้ได้ทั้งอุณหภูมิร้อนหรือเย็นดังนี้ Tuff Kids, Cool Bottles, Food Jar, Lunch Jar และ
Mug

นอกจากนี้ บริษัทยังรับสกรีนตราบริษัทของลูกค้าบนผลิตภัณฑ์ เพื่อใช้เป็นสินค้า Premium
สำหรับเทศกาลต่างๆ
เพื่อเป็นของขวัญตามคำสั่งการผลิตของลูกค้าและมีบริการอะไหล่หลังการขายด้วย

1.  การตลาด และภาวะการแข่งขัน

  2.3.2.1 การทำการตลาดของผลิตภัณฑ์ หรือบริการที่สำคัญในปีที่ผ่านมา

ปี 2559 เป็นปีที่การผลิตมีการเติบโตอย่างต่อเนื่อง
จึงมีการริเริ่มโครงการเพิ่มสายการผลิตใหม่ที่โรงงาน บางปะกง
ส่วนราคาวัตถุดิบและอัตราแลกเปลี่ยนยังคงส่งผลในเชิงบวกต่อบริษัท

สำหรับการตลาดในต่างประเทศ บริษัทฯ ยังคงมุ่งมั่นพัฒนาในด้านรูปแบบ (Design) ของผลิตภัณฑ์
เพื่อให้ตรงตามความต้องการของลูกค้า

  กลยุทธ์การแข่งขัน

บริษัทยังคงพัฒนาผลิตภัณฑ์ให้โดดเด่นมากขึ้น และปรับปรุงประสิทธิภาพการผลิต
โดยยังคงเน้นเรื่องคุณภาพของผลิตภัณฑ์ และเพิ่มเทคนิคการผลิตใหม่ๆ
เพื่อตอบสนองวิถีชีวิตของคนในยุคปัจจุบัน และการเป็นผลิตภัณฑ์ที่เป็นมิตรต่อสิ่งแวดล้อม

ลักษณะลูกค้า

1. ลูกค้าต่างประเทศมีเพียงรายเดียว คือ Zojirushi Corporation
ซึ่งเป็นผู้ถือหุ้นของบริษัทย่อยที่ไม่มีความสัมพันธ์กับบริษัทฯ

2. ลูกค้าในประเทศ ปัจจุบันมีเพียงรายเดียว คือ Zojirushi SE Asia Corporation
ซึ่งซื้อเพื่อไปจำหน่ายต่ออีกทอดหนึ่ง

การจำหน่ายและช่องทางการจำหน่าย

บริษัทผลิตและจำหน่ายผลิตภัณฑ์ให้กับลูกค้าที่กล่าวข้างต้นโดยตรง
ซึ่งเป็นการพึ่งพิงลูกค้าดังกล่าวมากกว่าร้อยละ 30 ของรายได้รวม

2.3.2.2 ภาวะการแข่งขัน

แนวโน้มภาวะอุตสาหกรรม และสภาพการแข่งขันในอนาคต

สำหรับสภาพอุตสาหกรรมในประเทศ ยังคงได้รับผลกระทบจากภาวะเศรษฐกิจซบเซา
ทำให้การเติบโตของยอดขายในประเทศในปีนี้น้อยมาก

สำหรับในต่างประเทศ โดยเฉพาะประเทศญี่ปุ่น มียอดขายเติบโตเพิ่มขึ้น
เนื่องจากมีนักท่องเที่ยวชาวจีนเดินทางไปเที่ยวที่ประเทศญี่ปุ่นและซื้อสินค้าของบริษัทกลับไปจำนวนมาก
ซึ่งเป็นผลดีต่อบริษัทฯ

2.3.3 การจัดหาผลิตภัณฑ์หรือบริการ

2.3.3.1 ลักษณะการจัดให้ได้มาซึ่งผลิตภัณฑ์ เพื่อจำหน่ายในปีที่ผ่านมา

บริษัทมีโรงงาน 2 แห่ง ตั้งอยู่ในเขตนิคมอุตสาหกรรมบางชัน 1 แห่ง และโรงงานที่บางปะกงอีก 1
แห่ง ตั้งแต่ปี 2558 มีอุปสงค์มากกว่าอุปทาน
ส่งผลให้บริษัทต้องขยายกำลังการผลิตเพื่อรองรับการเติบโตของยอดขายจากกลุ่มนักท่องเที่ยวที่ส่วนใหญ่เป็นชาวจีน
ซึ่งมีความต้องการสินค้านี้ในประเทศญี่ปุ่นเพิ่มมากขึ้น

  ปริมาณการผลิต

ปี 2559 ปี 2558 ปี 2557 กระติกน้ำและปิ่นโตสุญญากาศ 12.5 ล้านชิ้น 11 ล้านชิ้น 9.5 ล้านชิ้น

การจัดหาวัตถุดิบและผู้จำหน่ายวัตถุดิบ

วัตถุดิบหลักที่สำคัญ คือ แผ่นโลหะไร้สนิม สามารถจัดหาได้จากทั้งในประเทศ
และนำเข้าจากต่างประเทศ บริษัทไม่มีการพึ่งพิงผู้จัดจำหน่ายวัตถุดิบรายใดรายหนึ่งเกินร้อยละ 30
ของยอดซื้อรวม

2.3.3.2 ผลกระทบต่อสิ่งแวดล้อม

การดำเนินการเพื่อลดผลกระทบ

บริษัทปฏิบัติตามกฎหมายและข้อกำหนดต่างๆ ของทางราชการเกี่ยวกับการควบคุมด้านสิ่งแวดล้อม
และความปลอดภัยอย่างเคร่งครัด รวมถึงการปฏิบัติตามข้อกำหนดของลูกค้า
เพื่อมุ่งเน้นความพึงพอใจ และมุ่งเน้นการป้องกันอันตรายและการลดมลพิษ
โดยการลดจากแหล่งกำเนิดอย่างมีขั้นตอน
บริษัทฯมีการดำเนินเรื่องการอนุรักษ์พลังงานและทรัพยากรที่เกี่ยวข้อง การลดของเสีย
การควบคุมและกำจัดวัตถุอันตรายจากกระบวนการผลิตต่างๆอย่างถูกต้อง นอกจากนั้น
มีการดำเนินการด้านสิ่งแวดล้อม โดยจัดให้มีการปรับปรุง ติดตามและพัฒนาระบบอย่างต่อเนื่อง
โดยสอดคล้องกับข้อกำหนดตามมาตรฐาน ISO 14001

บริษัทฯ ไม่มีข้อพิพาท หรือถูกฟ้องร้องเกี่ยวกับเรื่องสิ่งแวดล้อม

2.3.4 งานที่ยังไม่ส่งมอบ - ไม่มี -

ธุรกิจการค้า

 การประกอบธุรกิจของบริษัท

เป็นการดำเนินธุรกิจด้านคอมพิวเตอร์ และเทคโนโลยีสารสนเทศตั้งแต่ปี 2525
เป็นบริษัทที่ดำเนินธุรกิจด้าน Information Technology (IT) อันดับต้นๆ ของประเทศไทย
ปัจจุบันมีสินค้าและบริการด้านคอมพิวเตอร์ และเทคโนโลยีสารสนเทศที่ครอบคลุมและหลากหลาย
สำหรับธุรกิจขนาดตั้งแต่ Small Office Home Office (SOHO) ถึงองค์กรธุรกิจขนาดใหญ่
(Large Enterprise) ทั้งในส่วนกรุงเทพฯ ปริมณฑล และส่วนภูมิภาค นอกจากนี้
ยังได้มีการจัดจำหน่ายสินค้าครอบคลุมไปสู่ประเทศลาวและประเทศพม่าด้วย

3.1 ลักษณะผลิตภัณฑ์หรือบริการ

-   ได้รับการแต่งตั้งเป็นตัวแทนจำหน่ายอย่างเป็นทางการด้านผลิตภัณฑ์สินค้า Server และ
    Storage จากบริษัท IBM (ประเทศไทย) จำกัด ซึ่งได้แก่ IBM Power Systems (ทั้ง
    AIX และ iO5) และStorage ครบ Production Line ตั้งแต่ Low End ถึง High End
    Storage รวมถึงอุปกรณ์ Switch/Network ที่เกี่ยวข้องในการเชื่อมต่อและ IBM
    PureFlex; Integrated Solution จาก IBM ซึ่ง บริษัท คอมพิวเตอร์ยูเนี่ยน
    ได้รับเกียรติเป็น Distributor หลักในประเทศไทย

-   ได้รับการแต่งตั้งเป็นตัวแทนจำหน่ายอย่างเป็นทางการด้านผลิตภัณฑ์สินค้า Software
    จากบริษัท IBM (ประเทศไทย) จำกัด ซึ่งประกอบด้วยสินค้าครบทุกกลุ่มอันได้แก่

    -   System Software

  ประกอบไปด้วย Operating System ทั้ง Mainframe Power (AIX) และ Power (i)
  Software บริการจัดการข้อมูล และการจัดเก็บข้อมูล (Backup) เช่น Tivoli Software
  ในการพัฒนาการต่อเชื่อม เช่น Websphere เป็นต้น

-   Big Data / Business Analytics

  ประกอบด้วย Software ที่เกี่ยวกับการวิเคราะห์ข้อมูล การทำฐานข้อมูล เช่น DB2, Cognos,
  SPSS

-   Cloud : Software ที่ใช้ในการบริหารจัดการ Cloud

-   Mobile : Software ที่พัฒนาสำหรับอุปกรณ์ Mobile ต่างๆ

-   Security : Software ที่เกี่ยวข้องกับการจัดการเรื่องเกี่ยวกับความปลอดภัยของระบบ IT
    ทั้งหมด

-   ได้รับการแต่งตั้งเป็นตัวแทนจำหน่ายอย่างเป็นทางการ ด้านผลิตภัณฑ์บริการจาก IBM Global
    Technology Services (GTS) จากบริษัท IBM (ประเทศไทย) จำกัด อันประกอบไปด้วย
    การซ่อมบำรุง (Maintenance Agreement : MA) การติดตั้งระบบและการ Implement
    ระบบงาน (GTS Implementation Services) รวมถึงการขาย Cloud Services ของ
    IBM

-   ได้รับการแต่งตั้งเป็นตัวแทนจำหน่ายอย่างเป็นทางการ ด้านผลิตภัณฑ์จาก Lenovo
    (ประเทศไทย) สำหรับ Intel Server and Flex Systems รวมถึง OEM Storage
    Products

-   ได้รับการแต่งตั้งเป็นตัวแทนจำหน่ายอย่างเป็นทางการของผลิตภัณฑ์สินค้า Acronis ซึ่งเป็น
    Backup Software จากประเทศสหรัฐอเมริกา

-   ได้รับการแต่งตั้งเป็นตัวแทนจำหน่ายอย่างเป็นทางการแต่เพียงผู้เดียวในประเทศไทย
    สำหรับผลิตภัณฑ์สินค้า CommVault ซึ่งเป็น Backup Software
    ที่ได้รับความนิยมมากในขณะนี้จากประเทศสหรัฐอเมริกา

-   ได้รับการแต่งตั้งเป็นตัวแทนจำหน่าย ผลิตภัณฑ์สินค้าจาก Hewlett Packard

-   ได้รับการแต่งตั้งเป็นตัวแทนจำหน่ายอย่างเป็นทางการสำหรับผลิตภัณฑสำหรับ TMAX ซึ่งเป็น
    Software ชั้นนำจากประเทศเกาหลีใต้ ซึ่งประกอบด้วย Database และ System
    Software Tools หลากหลาย

-   ได้รับการแต่งตั้งเป็นตัวแทนจำหน่ายและศูนย์บริการอย่างเป็นทางการแต่เพียงผู้เดียวในประเทศไทยจากบริษัท
    Pure Storage Inc. ให้จัดจำหน่ายสินค้า Storage ที่ใช้เทคโนโลยีใหม่ล่าสุด

-   ได้รับการแต่งตั้งเป็นตัวแทนจำหน่ายอย่างเป็นทางการในประเทศไทยจาก Ronsycs
    กลุ่มผลิตภัณฑ์สินค้าด้าน Reader/Encoder และ PIN Pad

-   ได้รับการแต่งตั้งเป็นตัวแทนจำหน่ายอย่างเป็นทางการในประเทศไทย จาก NCR
    กลุ่มผลิตภัณฑ์ด้าน ATMs, ATM Security, Banking Software, Mobile Banking,
    Branch Transformation และ Payment and Imaging

-   ได้รับการแต่งตั้งเป็นตัวแทนจำหน่าย ผลิตภัณฑ์สินค้าจาก Lexmark International
    Co.,Ltd. ซึ่งประกอบด้วยสินค้า Printer, Toner and Software Solution
    รวมถึงสินค้าทุกชนิดภายใต้แบรนด์ LEXMARK

-   ได้รับการแต่งตั้งเป็น Master Dealer ผลิตภัณฑ์สินค้าจาก Samsung (Thailand) Co.,
    Ltd. สำหรับกลุ่มกล้องวงจรปิด และอุปกรณ์ต่างๆ ภายใต้แบรนด์ Samsung

-   ได้รับการแต่งตั้งเป็น Gold Server Platform และ Gold Datacenter จาก
    Microsoft Corporation

-   ได้รับการแต่งตั้งเป็น Select Certified Partner และ Advance Unified
    Computing Technology Specialization จาก Cisco System (Thailand) Co.,
    Ltd.

-   ได้รับการแต่งตั้งเป็น Authorized Reseller จาก Apple South Asia (Thailand)
    Co., Ltd.

-   ได้รับการแต่งตั้งเป็น Distributor ในกลุ่ม Wacom Business Solution จาก Wacom
    Singapore Pte. Ltd.

-   ได้รับการแต่งตั้งเป็นตัวแทนจำหน่าย เครื่องจ่ายยาอัตโนมัติ ผลิตภัณฑ์สินค้าจาก Swisslog

-   ได้รับการแต่งตั้งเป็น Authorized service Provider จาก Lenovo, HP, Epson,
    Samsung และ Lexmark

-   นอกจากนี้ยังมีผลิตภัณฑ์ต่างๆ อีกเช่น สินค้า PC, ThinkPad, Server ของ Lenovo สินค้า
    Hardware และ Solution ต่างๆ ของ HP, Ronsyncs, Epson, Samsung, Canon,
    Fujitsu, Dell, Acer และอื่นๆ

-   การให้บริการ ซ่อมแซม ดูแล บำรุงรักษา Hardware และ Software และระบบ Network
    พร้อมอุปกรณ์ต่อพ่วง รวมทั้งรับออกแบบและพัฒนาระบบต่างๆ

-   จำหน่าย บริการ ติดตั้ง ระบบกล้องวงจรปิด (CCTV) และระบบรักษาความปลอดภัยอื่นๆ

-   บริการออกแบบ พัฒนาระบบงาน (Application Software Development รวมถึง
    Mobile Application บน IOS และ Android) ติดตั้งและอบรมการใช้งาน

-   บริการกู้ข้อมูลใน Media ต่างๆ เช่น Hard Disk, Flash Drive, Memory card
    ที่สูญหาย ด้วยระบบ Clean room class 100 ตั้งแต่ปี 2547
    ตลอดทั้งกู้ข้อมูลทุกระบบปฎิบัติการเช่น DOS, Windows, Linux, Unix, Novell และ
    Macintosh โดยเก็บรักษาข้อมูลเป็นความลับของลูกค้าอย่างเข้มงวด

    2.  การตลาดและภาวะการแข่งขัน

3.2.1 การทำการตลาดของผลิตภัณฑ์ หรือบริการที่สำคัญในปีที่ผ่านมา

บริษัททำการตลาดโดยมุ่งเน้นจัดจำหน่ายสินค้าให้ตรงตามความต้องการของลูกค้า
และส่งมอบให้ตรงตามกำหนด ด้วยคุณภาพตามที่ตกลงกันไว้ โดยยึดถือหลักการมีจริยธรรมต่อคู่แข่ง

ลักษณะของลูกค้า หรือกลุ่มลูกค้าเป้าหมาย

ประเภทสถาบันการเงิน หน่วยงานราชการ นิติบุคคลต่างๆ ที่ใช้ผลิตภัณฑ์เทคโนโลยีสารสนเทศ
ซึ่งมีมากขึ้นตลอดเวลา ทั้งกรุงเทพ ปริมณฑล และต่างจังหวัด

การจำหน่ายและช่องทางการจำหน่าย

เป็นตัวแทนจำหน่ายของ IBM ที่มีช่องทางจัดจำหน่ายผ่าน Business Partners ซึ่งมี
Solutions เพื่อส่งมอบให้แก่ลูกค้าที่ใช้อีกต่อหนึ่ง และสายธุรกิจ SI
จะจัดจำหน่ายสินค้าให้กับยี่ห้ออื่นๆ และให้บริการแก่ลูกค้าโดยตรง

สัดส่วนการจำหน่ายในประเทศและต่างประเทศ

บริษัทจำหน่ายสินค้า และให้บริการต่างๆ ในประเทศเกือบทั้งหมด
โดยเริ่มมีการจัดจำหน่ายสินค้าของ IBM ไปสู่ประเทศลาวในปี 2555
และเริ่มมีการเปิดตลาดผ่านคู่ค้าในประเทศพม่าบ้างแล้ว ในปี 2558

การพึ่งพิงลูกค้า หรือผู้จัดจำหน่ายรายใดรายหนึ่งเกิน 30% ของรายได้รวม

บริษัทไม่มีการพึ่งพิงลูกค้ารายหนึ่งรายใดเกิน 30% ของรายได้รวม

3.2.2 ภาวะการแข่งขัน

สภาพการแข่งขันในอุตสาหกรรม

มีการแข่งขันสูงขึ้นเรื่อยๆ โดยเฉพาะด้านราคา
เนื่องจากมีผู้ประกอบการรายใหม่เข้าสู่ธุรกิจอย่างต่อเนื่อง เนื่องจากมีเทคโนโลยีที่เกิดขึ้นใหม่ เช่น
การให้บริการ Cloud

แนวโน้มภาวะอุตสาหกรรม และสภาพการแข่งขันในอนาคต

- แนวโน้มอุตสาหกรรม ยังมีการเจริญเติบโต และขยายการใช้งาน IT มากขึ้นทั้งภาครัฐ
และเอกชน

- ภาวะอุตสาหกรรมคอมพิวเตอร์ มีคู่แข่งจำนวนมาก ในการประกอบกิจการคล้ายๆ กับบริษัท
และมีการแข่งขันสูง

- ขนาดของบริษัทอยู่ในระดับกลาง เมื่อเทียบกับคู่แข่งขัน

- สถานภาพ และศักยภาพในการแข่งขันนั้น บริษัทมีความมั่นคง มีระบบการเงินที่มีวินัยรองรับ
ซึ่งมีศักยภาพในการแข่งขันสูง
เนื่องจากมีการพัฒนาความรู้ที่เกี่ยวข้องแก่บุคคลากรของบริษัทอย่างต่อเนื่อง บริษัท
รักษาคุณภาพในการจำหน่ายสินค้า และให้บริการ สามารถตอบสนองตามความต้องการของลูกค้า
เป็นที่ไว้วางใจของลูกค้ามายาวนานต่อเนื่องกว่า 30 ปี

3.3 การจัดหาผลิตภัณฑ์ หรือบริการ

ลักษณะการจัดให้ได้มาซึ่งผลิตภัณฑ์

- ธุรกิจของบริษัทเป็นการซื้อขายสินค้า และให้บริการ รวมถึงการให้คำปรึกษา

- การจัดหาผลิตภัณฑ์เพื่อจำหน่าย ได้จากตัวแทนสินค้าในประเทศไทย เช่น
บริษัทเป็นผู้แทนจัดจำหน่ายให้กับ บริษัท ไอบีเอ็ม (ประเทศไทย) จำกัด บางผลิตภัณฑ์ต้องสั่งซื้อจาก
IBM ต่างประเทศด้วย

- จำนวนผู้จัดจำหน่ายสินค้าให้บริษัทมีมากกว่า 10 ราย

- บริษัทพึ่งพิงผู้จัดจำหน่ายสินค้าให้บริษัทอย่างมีนัยสำคัญ คือบริษัท ไอบีเอ็ม (ประเทศไทย) จำกัด
จำนวน 1 ราย โดยมีลักษณะความสัมพันธ์ คือ บริษัทเป็นคู่ค้าระดับ Distributor
ของบริษัทดังกล่าว โดยมีประเภทสินค้าที่ซื้อคือ Hardware และ Software
ผลิตภัณฑ์บริการตามที่ได้กล่าวข้างต้น

- ความเสี่ยงของการพึ่งพิงผู้จัดจำหน่ายดังกล่าวข้างต้น คือ
ในกรณีที่บริษัทดังกล่าวแต่งตั้งผู้อื่นเป็นผู้แทนจำหน่ายสินค้าให้มากกว่าในปัจจุบัน
ซึ่งอาจทำให้ปริมาณการขายสินค้าของบริษัทฯลดลง บริษัทประเมินว่าโอกาสเกิดอยู่ในระดับต่ำ
แต่ถ้าเกิดขึ้นอาจมีผลกระทบต่อบริษัทค่อนข้างสูง ทั้งนี้
บริษัทมีมาตรการจัดการโดยรักษาความสัมพันธ์ที่ดีกับคู่ค้า พัฒนาความสามารถของทีมงาน
มีวินัยทางการเงินที่เข้มงวด เพื่อรักษาชื่อเสียงและความมั่นใจทางการค้าที่มีต่อกัน

- ความเสี่ยงอันเนื่องมาจากเทคโนโลยีใหม่ เช่น Cloud Service และรูปแบบของธุรกิจใหม่ๆ
ซึ่งอาจมีผลต่อการใช้เทคโนโลยีที่เปลี่ยนไป

เรื่องผลกระทบต่อสิ่งแวดล้อมหรือกำจัดวัตถุดิบเหลือใช้

ธุรกิจคอมพิวเตอร์ที่บริษัทซื้อขายไม่มีวัตถุดิบเหลือใช้ ไม่มีโรงงานที่อาจมีผลต่อมลภาวะ
ดังนั้นในระดับนี้ไม่มีผลกระทบต่อสิ่งแวดล้อม จึงไม่มีข้อพิพาทหรือถูกฟ้องร้องเกี่ยวกับสิ่งแวดล้อม

3.4 งานที่ยังไม่ส่งมอบ

ไม่มีงานที่มีมูลค่าสูงเกินร้อยละ 10 ของรายได้รวม ค้างส่งมอบ

3.  ธุรกิจพลังงาน

4.1 ลักษณะผลิตภัณฑ์และบริการ

บริษัทฯ มีการลงทุนในธุรกิจพลังงาน ทั้งในประเทศสาธารณรัฐประชาชนจีน และในประเทศไทย
ตามข้อมูลดังต่อไปนี้

1. การผลิตกระแสไฟฟ้าในประเทศสาธารณรัฐประชาชนจีน
ปัจจุบันบริษัทฯมีการลงทุนในโรงไฟฟ้าทั้งหมด 3 แห่ง อยู่ในมณฑลเจ้อเจียง 2 แห่ง
และในมณฑลยูนนาน 1 แห่ง ผลิตและจำหน่ายไฟฟ้าและไอน้ำ โดยในส่วนของโรงไฟฟ้า
จัดส่งให้การไฟฟ้าท้องถิ่นผ่านสายส่งที่กำหนดให้ ส่วนไอน้ำจัดส่งผ่านเครือข่ายท่อส่งในเขตนิคม
อุตสาหกรรม และบริเวณใกล้เคียง

2. การผลิตกระแสไฟฟ้าในประเทศไทย บริษัทฯ มีการลงทุนในโครงการผู้ผลิตไฟฟ้าอิสระ
(Independent Power Producer: IPP) คือบริษัท ราชบุรีเพาเวอร์ จำกัด (RPCL)
โดยเป็นโรงไฟฟ้าแบบพลังงานความร้อนร่วมที่ใช้ก๊าซธรรมชาติเป็นเชื้อเพลิงหลัก (Natural Gas
Fired Combined Cycle Power Plant) และน้ำมันดีเซลเป็นเชื้อเพลิงสำรอง เพื่อผลิตไฟฟ้า
และจำหน่ายให้กับการไฟฟ้าฝ่ายผลิตแห่งประเทศไทย (กฟผ.) ภายใต้สัญญาซื้อขายไฟฟ้า (“PPA”)
เป็นเวลา 25 ปี บริษัทฯ มีสัดส่วนการลงทุนจำนวน 732.5 ล้านบาท หรือร้อยละ 10
ของทุนจดทะเบียนของ RPCL โดย RPCL มีกำลังการผลิต 1,400 เมกะวัตต์

แม้ว่าจำนวนเงินลงทุนใน RPCL มีจำนวนเงินสูง แต่บริษัทฯมีสัดส่วนการลงทุนเพียงร้อยละ 10
ดังนั้น หัวข้อต่างๆต่อไปนี้จะกล่าวถึงส่วนของโรงไฟฟ้าในประเทศจีน
ซึ่งมีสัดส่วนการลงทุนที่มีนัยสำคัญ

  ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

การลงทุนขยายกำลังการผลิต ค่อนข้างใช้เวลานาน และมีความยากในการขออนุมัติ
เนื่องจากการที่รัฐบาลมีความเข้มงวด มีการอนุมัติให้เฉพาะโครงการที่ใช้เทคโนโลยีที่สูงขึ้น
มีประสิทธิภาพมากขึ้นและสามารถควบคุมมลพิษในเกณฑ์อัตราที่สูงขึ้น
ทำให้การลงทุนในโครงการสูงขึ้น เป็นผลสืบเนื่องมาจากการให้ความสำคัญเรื่องอากาศเป็นพิษ
และการปล่อยมลภาวะต่อสิ่งแวดล้อมในประเทศจีน

4.2 การตลาดและภาวะการแข่งขัน

4.2.1 การทำการตลาดของผลิตภัณฑ์ หรือบริการที่สำคัญในปีที่ผ่านมา

กลยุทธ์การแข่งขัน

ผลิตภัณฑ์กระแสไฟฟ้าในประเทศสาธารณรัฐประชาชนจีน
จัดจำหน่ายทั้งหมดตามปริมาณที่ผลิตได้ให้การไฟฟ้าท้องถิ่นหรือภูมิภาค ราคาจะถูกกำหนดโดยรัฐบาล

ส่วนผลิตภัณฑ์ไอน้ำ จัดจำหน่ายตามปริมาณความต้องการของผู้ใช้ ซึ่งเป็นโรงงานอุตสาหกรรม
ในนิคมอุตสาหกรรมและเขตใกล้เคียง ตามราคาที่ได้ตกลงไว้
ซึ่งจะแตกต่างตามปริมาณและคุณภาพที่ต้องการ
และราคาไอน้ำจะปรับปรุงตามราคาถ่านหินที่เปลี่ยนแปลงไป
ปัจจุบันรัฐบาลท้องถิ่นพยายามผลักดันนโยบายให้ใช้ไอน้ำจากโรงไฟฟ้า และปิดการใช้ Bolier
ของแต่ละโรงงาน เพื่อให้บรรลุถึงนโยบายการลดมลภาวะ
ซึ่งเป็นผลดีต่อผลประกอบการของโรงไฟฟ้าที่บริษัทฯลงทุน

ลักษณะลูกค้า

ผลิตภัณฑ์กระแสไฟฟ้า ลูกค้าคือการไฟฟ้าท้องถิ่นเป็นผู้รับซื้อไฟฟ้าทั้งหมดที่ผลิตได้
ส่วนผลิตภัณฑ์ไอน้ำจะเป็นโรงงานอุตสาหกรรมต่างๆ ในเขตใกล้เคียง

กลุ่มลูกค้าเป้าหมาย

การไฟฟ้าท้องถิ่น จะเป็นลูกค้ารายเดียวของผลิตภัณฑ์กระแสไฟฟ้า
และโรงงานอุตสาหกรรมที่ใช้ไอน้ำในการผลิต อันได้แก่ อุตสาหกรรมเคมี อุตสาหกรรมสิ่งทอ
เครื่องนุ่งห่ม เครื่องหนัง ฟอกย้อม อุตสาหกรรมอาหารและอุตสาหกรรมอื่นๆ
ที่ใช้ไอน้ำในปริมาณมากและต่อเนื่อง

การจำหน่ายและช่องทางการจำหน่าย

ผลิตภัณฑ์กระแสไฟฟ้าจะจัดส่งและจำหน่ายผ่านสายส่งแรงสูงเชื่อมกับเครือข่ายสายส่งของการไฟฟ้า
ส่วนไอน้ำจำหน่ายผ่านท่อไอน้ำที่ทางโรงงานวางเป็นเครือข่ายอยู่รอบบริเวณในเขตนิคม
เพื่อให้โรงงานอุตสาหกรรมเชื่อมต่อได้

การพึ่งพิงลูกค้าของอุตสาหกรรมนี้จึงมีลักษณะเฉพาะตัวไม่เหมือนธุรกิจทั่วไป
เนื่องจากเป็นประเภทสาธารณูปโภคที่มีความจำเป็นต่อผู้บริโภค

4.2.2 ภาวะการแข่งขัน

สภาพการแข่งขันภายในอุตสาหกรรมในปีที่ผ่านมา

ปริมาณความต้องการไฟฟ้าและไอน้ำมีปริมาณเพิ่มขึ้นในอัตราที่ลดลง
ซึ่งเป็นไปตามสภาพเศรษฐกิจจีนที่ชะลอตัวลง
ส่วนราคาถ่านหินมีการแกว่งตัวเพิ่มขึ้นเล็กน้อยในช่วงไตรมาสสุดท้ายของปี
แต่จากความเข้มงวดของภาครัฐเกี่ยวกับนโยบายด้านสิ่งแวดล้อม
ทำให้โรงไฟฟ้ามีค่าใช้จ่ายในการบริหารจัดการเรื่องดังกล่าวเพิ่มสูงขึ้น
จะไม่มีการแข่งขันระหว่างกันภายในอุตสาหกรรม

โดยในภาคการผลิตได้รับผลกระทบจากการหยุดผลิต และลดกำลังการผลิตชั่วคราวของโรงงานต่างๆ
ในบริเวณรอบพื้นที่จัดประชุมเพื่อความร่วมมือทางเศรษฐกิจการเงินของกลุ่มประเทศเศรษฐกิจก้าวหน้ากับประเทศเศรษฐกิจเกิดใหม่
(Group of Twenty : G20) ซึ่งจัดขึ้นที่นครหังโจว เมื่อเดือนกันยายนที่ผ่านมา
เพื่อควบคุมคุณภาพอากาศอย่างเข้มงวด ให้คุณภาพอากาศอยู่ในระดับดีมากระหว่างการประชุม
ซึ่งส่งผลกระทบต่อ ผลประกอบการในระยะสั้น

แนวโน้มภาวะอุตสาหกรรมและสภาพการแข่งขันในอนาคต

การลงทุนในสินทรัพย์ถาวรและภาคอุตสาหกรรมการผลิตของจีนมีการชะลอตัวลงตามภาวะเศรษฐกิจ
ส่งผลให้อุปสงค์ในการใช้ไฟฟ้าและไอน้ำเพิ่มขึ้นไม่มาก นอกจากนั้น
แรงกดดันจากนโยบายของรัฐบาลที่เข้มงวดในเรื่องสิ่งแวดล้อม
ทำให้โรงไฟฟ้าต้องปรับปรุงหรือเพิ่มอุปกรณ์เพื่อลดการปล่อยมลพิษ มิเช่นนั้นอาจถูกลดราคาค่าไฟฟ้า
หรือถึงขั้นปิดกิจการ ซึ่งทำให้เกิดค่าใช้จ่ายในการดำเนินการด้านสิ่งแวดล้อมเพิ่มสูงขึ้น
และอาจกระทบกับผลประกอบการของโรงไฟฟ้าได้ ดังนั้น
สถานประกอบการที่มีระบบการควบคุมมลภาวะที่ดีกว่าจะได้เปรียบในอุตสาหกรรม

4.3 การจัดหาผลิตภัณฑ์ หรือบริการ

4.3.1 ลักษณะการจัดให้ได้มาซึ่งผลิตภัณฑ์เพื่อจำหน่ายในปีที่ผ่านมา

โรงงานไฟฟ้าในประเทศสาธารณรัฐประชาชนจีนที่บริษัทฯ
ลงทุนจะใช้ถ่านหินเป็นวัตถุดิบหลักในการผลิต ในช่วงไตรมาสสุดท้ายของปี 2559
ราคาถ่านหินมีการแกว่งตัวเพิ่มขึ้นเล็กน้อย ส่งผลให้บริษัทฯ ยังสามารถรักษาผลตอบแทนได้ดี
ถ่านหินโดยส่วนใหญ่จะมาจากทางภาคตะวันตกเฉียงเหนือของจีน
และจัดส่งมาทางเรือและรถยนต์สู่ตัวโรงงาน
แล้วนำเข้าสู่กระบวนการผลิตกระแสไฟฟ้าและไอน้ำของโรงงานผลิตกระแสไฟฟ้า ซึ่งมีอยู่จำนวน 3
โรงงานในประเทศจีนตามที่กล่าวไว้ในข้อ 4.1 ข้อ 1

4.3.2 ผลกระทบต่อสิ่งแวดล้อมจากกระบวนการผลิตหรือการกำจัดวัตถุดิบเหลือใช้

ประเทศสาธารณรัฐประชาชนจีนมีนโยบายการควบคุมสิ่งแวดล้อมที่เพิ่มมากขึ้น
ทำให้ต้องมีการลงทุนเพิ่มอุปกรณ์ต่างๆ
เพิ่มกระบวนการกำจัดและดักจับสิ่งที่เป็นพิษและเศษวัสดุเหลือใช้ในเกณฑ์สูงขึ้น
บริษัทที่ลงทุนต้องปฏิบัติให้ได้ผลตามเกณฑ์มาตรฐาน

  4.4 ปัจจัยเสี่ยง

ผลกระทบจากนโยบายของรัฐบาลให้เข้มงวดในเรื่องสิ่งแวดล้อม
ทำให้โรงไฟฟ้าต้องปรับปรุงหรือเพิ่มอุปกรณ์เพื่อลดการปล่อยมลพิษ
มิเช่นนั้นอาจถูกปรับลดราคาค่าไฟฟ้า หรือถึงขั้นปิดกิจการ
ซึ่งทำให้เกิดค่าใช้จ่ายในการดำเนินการด้านสิ่งแวดล้อมเพิ่มสูงขึ้น
และอาจกระทบกับผลประกอบการของโรงไฟฟ้า แต่เนื่องจากเศรษฐกิจจีนอยู่ในภาวะชะลอตัว
ทำให้อุปสงค์ในการใช้ถ่านหินไม่เพิ่มขึ้น ส่งผลให้ราคาลดลงอย่างต่อเนื่อง
จึงอาจทำให้ผลประกอบการทรงตัวในเกณฑ์ดี

4.  ธุรกิจเคมี

5.1 ลักษณะผลิตภัณฑ์และบริการ

บริษัท Taixing - Union Zond Chemical Co., Ltd. ตั้งอยู่ที่เมือง Taixing มณฑลเจียงซู
ประเทศสาธารณรัฐประชาชนจีน ก่อตั้งเมื่อปี พ.ศ. 2550 ทำการผลิต Phthalic Anhydride
(PA) ซึ่งเป็นสารเคมีหลักและ Fumaric Acid
เป็นผลผลิตรองที่ใช้เป็นส่วนผสมในการผลิตพลาสติก (Plasticizer) โดยเฉพาะ PVC และอื่นๆ
โดยโรงงานเคมียังได้ผลิตไอน้ำเพื่อขายผ่านโรงไฟฟ้า

จากปัจจัยแวดล้อมต่างๆที่แปรเปลี่ยน ส่งผลให้ปัจจุบัน การผลิต Fumaric Acid ซึ่งใช้ Oxylene
เป็นวัตถุดิบ มีต้นทุนการผลิตสูงขึ้นมาก บริษัทจึงปรับเปลี่ยนนโยบายมาเน้นการผลิต PA ที่ใช้
Naphthalene เป็นวัตถุดิบ ซึ่งมีต้นทุนการผลิตที่ถูกกว่า

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ธุรกิจเคมีถูกกำหนดโดยรัฐบาล ให้สามารถจัดตั้งได้เฉพาะในเขตนิคมอุตสาหกรรมเคมีเท่านั้น
การจัดตั้งและขยายกำลังการผลิตจะต้องผ่านการประเมินผลกระทบต่อสิ่งแวดล้อม
โดยเศรษฐกิจอยู่ในภาวะชะลอตัว ราคาขายของสินค้าจึงไม่สามารถปรับตัวสูงขึ้น
ในขณะที่ราคาวัตถุดิบก็ยังคงอยู่ในระดับที่สูงอยู่
เนื่องจากภาวะผูกขาดของอุตสาหกรรมปิโตรเคมีในประเทศจีน

5.2 การตลาดและภาวะการแข่งขัน

5.2.1 การทำการตลาดของผลิตภัณฑ์ หรือบริการที่สำคัญในปีที่ผ่านมา

นโยบาย : บริษัทผลิตและจำหน่ายผลิตภัณฑ์ PA ที่ใช้วัตถุดิบคือ Naphthalene เป็นหลัก
ให้กับลูกค้าในเขตเศรษฐกิจของมณฑลเจียงซู

โดยโรงงานสามารถเปิดตลาดทางตอนใต้ของประเทศสาธารณรัฐประชาชนจีน
ซึ่งปัจจุบันเป็นตลาดหลัก และทางโรงงานได้เริ่มทำตลาดสำหรับผลิตภัณฑ์ Fumaric Acid

กลยุทธ์การแข่งขัน : บริษัทอาศัยความชำนาญด้านการตลาดของผู้ร่วมทุน
ทำให้รับรู้ความเคลื่อนไหวทางการตลาด ส่งผลให้มีการปรับตัวได้ทันหากมีการเปลี่ยนแปลงเกิดขึ้น

ลักษณะลูกค้า : มีทั้งลูกค้าโรงงาน ซึ่งเป็นผู้ใช้โดยตรง
และลูกค้าที่ค้าขายเป็นตัวแทนจัดจำหน่ายให้ลูกค้าปลายทางอีกต่อหนึ่ง

5.2.2 ภาวะการแข่งขัน

สภาพการแข่งขันภายในอุตสาหกรรมในปีที่ผ่านมา

ผลิตภัณฑ์ PA ยังคงมีการแข่งขันรุนแรง ภาคการผลิตมีผลผลิตมากกว่าความต้องการของตลาด
ทำให้ราคาขายค่อนข้างอ่อนตัวลง ไม่สามารถปรับตัวให้สูงขึ้นได้

แนวโน้มภาวะอุตสาหกรรมและสภาพการแข่งขันในอนาคต

สืบเนื่องจากการที่บริษัทเปลี่ยนมาใช้ Naphthalene เป็นวัตถุดิบในการผลิต PA
ซึ่งมีต้นทุนการผลิตที่ถูกกว่า Oxylene ซึ่งราคาแปรผันตามราคาน้ำมัน
ทำให้บริษัทสามารถควบคุมต้นทุนการผลิตได้ดีขึ้น สร้างความได้เปรียบเชิงแข่งขันต่อคู่แข่ง
ประกอบกับการปรับตัวของอุปสงค์และอุปทานในตลาด ทำให้การแข่งขันมีความยืดหยุ่นเพิ่มมากขึ้น

5.3 การจัดหาผลิตภัณฑ์และบริการ

5.3.1 ลักษณะการจัดให้ได้มาซึ่งผลิตภัณฑ์เพื่อจำหน่ายในปีที่ผ่านมา

ผลิตภัณฑ์ผลิตจากโรงงานจำนวน 1 แห่ง ที่เมือง Taixing ประเทศจีน
โรงงานได้ปรับปรุงเครื่องจักรในการผลิตเพื่อใช้ Naphthalene เป็นวัตถุดิบหลักในการผลิต แทนที่
Oxylene เนื่องจากปัญหาต้นทุนการผลิต เพราะราคาของ Oxylene
ถูกผูกขาดโดยโรงงานปิโตรเคมีขนาดใหญ่ สำหรับการจัดหา Naphthalene ได้จากโรงงานถ่าน
Coke

5.3.2 ผลกระทบต่อสิ่งแวดล้อมจากกระบวนการผลิตหรือการกำจัดวัตถุดิบเหลือใช้

โรงงาน Taixing -Union Zond Chemical Co., Ltd.
ตั้งอยู่ในเขตนิคมอุตสาหกรรมเคมีโดยตรง
ซึ่งโดยปกติทางหน่วยราชการมีข้อกำหนดเข้มงวดสำหรับโรงงานที่จัดตั้งในเขตนิคมอยู่แล้ว
จึงผ่านมาตรฐานข้อกำหนดทางสิ่งแวดล้อมที่ทางเขตนิคมและรัฐบาลบังคับ

5.4 ปัจจัยความเสี่ยง

จากความผันผวนทางด้านราคาของวัตถุดิบและอุปสงค์ของผลผลิตที่ลดลงส่งผลกระทบต่อการดำเนินงานและผลประกอบการโดยตรง
อีกทั้งการแข่งขันทางด้านการตลาดที่เพิ่มมากขึ้น
บริษัทได้ป้องกันความเสี่ยงโดยผลิตสินค้าประเภทที่ต้องใช้วัตถุดิบที่มีความผันผวนด้านราคาน้อย

6. ธุรกิจอสังหาริมทรัพย์

6.1 ลักษณะผลิตภัณฑ์และบริการ

ณ สิ้นปี 2559 บริษัทฯ ลงทุนธุรกิจอสังหาริมทรัพย์ในประเทศสาธารณรัฐประชาชนจีน ที่เมือง
Shaoxingมณฑล Zhejiang มีพื้นที่ก่อสร้างทั้งหมด 30,000 ตารางเมตร
เป็นโครงการที่พักอาศัยพร้อมอาคารพาณิชย์ ปัจจุบันโครงการได้ขายเกือบทั้งหมดแล้ว

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ในปี 2559 เศรษฐกิจจีนชะลอตัวต่อเนื่อง ตามภาวะซบเซาของการค้าโลก
ส่งผลให้การบริโภคในประเทศชะลอตัวลง
ส่วนหนึ่งเป็นผลมาจากการที่ผู้บริโภคเร่งการซื้อรถยนต์ในช่วงปลายปี 2558
จากมาตรการการลดภาษีการซื้อรถยนต์ขนาดเล็ก จากร้อยละ 10 เหลือร้อยละ 5 เริ่มมีผลบังคับใช้
นอกจากนั้น ในส่วนของภาคอสังหาริมทรัพย์ที่ภาครัฐมีมาตรการดูแลการเก็งกำไรอย่างเข้มงวด

ก่อนไตรมาส 2 ปี 2559 บริษัทฯมีลงทุนในโครงการอสังหาริมทรัพย์ Jiashan-Union
Development อีกโครงการหนึ่ง ซึ่งโครงการ Jiashan ถือเป็นโครงการที่อยู่อาศัยที่ดี ที่มีคุณภาพ
ได้รับการตอบรับจากลูกค้าดี สามารถปิดการขายโครงการได้ทั้งหมด
บริษัทฯจึงตัดสินใจโอนขายหุ้นทั้งหมดในโครงการดังกล่าวให้ฝ่ายจีน
เพื่อส่งเงินลงทุนและกำไรกลับคืนให้ฝ่ายไทย

6.2 การตลาดและภาวะการแข่งขัน

6.2.1 การทำการตลาดของผลิตภัณฑ์ หรือบริการที่สำคัญในปีที่ผ่านมา

การตลาดของผลิตภัณฑ์

ผลิตภัณฑ์ คือ อาคารที่พักอาศัยพร้อมอาคารพาณิชย์ในเมือง Shaoxing ประเทศจีน
ซึ่งมีประชากรในพื้นที่เป็นลูกค้า

ลักษณะลูกค้า

ส่วนใหญ่ลูกค้าที่จองซื้อโครงการ จะเป็นผู้ที่อาศัยอยู่ในท้องถิ่นที่มีรายได้ขนาดปานกลางถึงระดับสูง
ที่มีความต้องการเปลี่ยนที่พักอาศัยให้มีคุณภาพมากขึ้น

กลุ่มลูกค้าเป้าหมาย

ผู้มีรายได้ขนาดปานกลางถึงระดับสูงขึ้นไป ซึ่งอาศัยอยู่ในท้องถิ่น

การจำหน่ายและช่องทางการจำหน่าย

โครงการมีสำนักงานขายและพนักงานขายโดยตรง
อีกทั้งยังได้ร่วมงานแสดงสินค้าบ้านพักและที่อยู่อาศัยที่จัดในท้องถิ่นเป็นประจำทุกปี

6.2.2 ภาวะการแข่งขัน

สภาพการแข่งขันภายในอุตสาหกรรมในปีที่ผ่านมา

การแข่งขันยังคงมีความรุนแรง เนื่องจากมีโครงการใหม่ๆ ที่ทยอยเปิดตัว
ทำให้ผู้ซื้อมีทางเลือกมากขึ้น แต่ความต้องการของผู้ซื้อมีไม่มาก เป็นผลให้ราคาอ่อนตัวลงมาบ้าง

แนวโน้มภาวะอุตสาหกรรมและสภาพการแข่งขันในอนาคต

จากการผ่อนคลายนโยบายสินเชื่อที่อยู่อาศัยของภาคธนาคารในช่วงปลายปี ช่วยกระตุ้นการซื้อบ้าน
และภาวะของอุตสาหกรรม แต่อุปสงค์มีไม่มากเท่าปีที่ผ่านๆ มา

6.3 การจัดหาผลิตภัณฑ์และบริการ

6.3.1 ลักษณะการจัดให้ได้มาซึ่งผลิตภัณฑ์เพื่อจำหน่ายในปีที่ผ่านมา

การก่อสร้างของโครงการ Shaoxing เสร็จสมบูรณ์แล้ว
ทยอยส่งมอบรายการขายให้ลูกค้าเกือบหมดแล้ว

6.3.2 ผลกระทบต่อสิ่งแวดล้อมจากกระบวนการผลิตหรือการกำจัดวัตถุดิบเหลือใช้

โครงการได้ปฏิบัติตามข้อกำหนดของรัฐบาลในการดำเนินการส่วนที่เกี่ยวข้องกับผลกระทบต่อสิ่งแวดล้อมอย่างเคร่งครัด

6.4 แนวโน้มธุรกิจ

ช่วงสิ้นปี 2559 โครงการนี้ขายได้เกือบหมดแล้ว ผู้ถือหุ้นจึงมีการเจรจาแนวโน้มธุรกิจ
ฝ่ายจีนจึงขอซื้อ เงินลงทุนทั้งหมดของฝ่ายไทย ทำให้เปลี่ยนสภาพเป็นเงินลงทุนรอการจำหน่าย ณ
วันสิ้นปี 2559

  7. ธุรกิจโรงแรม

บริษัทฯ มีการลงทุนในธุรกิจโรงแรมเมื่อกลางปี 2557 ซึ่งเป็นการขยายธุรกิจเพิ่มด้วยเงินลงทุน
3,200 ล้านบาท โดยการเข้าซื้อธุรกิจและทรัพย์สินที่เกี่ยวข้องในการประกอบธุรกิจโรงแรม
ภายใต้ชื่อทางการค้า คือ โรงแรมฮิลตัน หัวหิน รีสอร์ท แอนด์ สปา ซึ่งตั้งอยู่ที่อำเภอหัวหิน
จังหวัดประจวบคีรีขันธ์ รายได้ของธุรกิจนี้ผันผวนตามฤดูกาล ซึ่งมีข้อมูลที่สำคัญดังนี้

7.1 ลักษณะผลิตภัณฑ์และบริการ

เป็นธุรกิจประเภทโรงแรมหรูใจกลางเมืองหัวหิน ที่สามารถเห็นทัศนียภาพของทะเลอ่าวไทย
จากห้องพักที่ให้เช่าได้ทุกห้อง พร้อมสิ่งอำนวยความสะดวกไว้บริการลูกค้าคือ สระว่ายน้ำขนาดใหญ่
สนามเทนนิส สนามสควอช ห้องอบไอน้ำ ห้องซาวน่า สปา และฟิตเนส ห้องประชุมและจัดเลี้ยง
ตลอดทั้งห้องอาหารและบาร์ หลายรูปแบบ

ธุรกิจนี้ เป็นธุรกิจที่ต้องได้รับใบอนุญาตในการประกอบกิจการโรงแรมและห้องอาหาร ซึ่งบริษัทฯ
ได้รับใบอนุญาตครบถ้วนจากทางราชการ และยังมีอายุการใช้งานได้

7.2 การตลาดและการแข่งขัน

7.2.1 การทำการตลาดของผลิตภัณฑ์และบริการที่สำคัญ

นโยบายการตลาด

บริษัทฯ มีนโยบายทำการตลาดทั้งในประเทศ และต่างประเทศ ทั้งในแถบเอเซียและยุโรป
และขยายไปยังรัสเซีย และตะวันออกกลางด้วยสื่อโฆษณา และรูปแบบที่ดึงดูดความสนใจ

กลยุทธ์การแข่งขัน

บริษัทฯ มีกลยุทธ์การแข่งขันโดย จัดปรับปรุงห้องพักให้อยู่ในระดับหรู 5 ดาว
บริการอาหารให้มีคุณภาพเพื่อสนองตามความประสงค์ของลูกค้า
จัดโปรแกรมการส่งเสริมการขายให้แข่งขันได้กับคู่แข่ง

ลักษณะลูกค้าและความสัมพันธ์

ลักษณะลูกค้าเป็นประเภทนักท่องเที่ยว นักธุรกิจ องค์กรภาครัฐ สถานทูต
ลูกค้าประเภทจัดประชุมสัมมนา คู่สมรส กรุ๊ปทัวร์ บริษัทฯ เอเยนซี่รับจองห้องพักโรงแรม
ถึงแม้ว่าลูกค้าเหล่านี้ไม่มีความสัมพันธ์ หรือเกี่ยวข้องกับ บริษัทฯ
แต่ทางโรงแรมต้องรักษาสัมพันธภาพที่ดีไว้ตลอดไป

กลุ่มลูกค้าเป้าหมาย

นักท่องเที่ยวทั้งส่วนตัวและประเภทเป็นกลุ่ม นักธุรกิจ นิติบุคคล ในสายงานที่ต้องจัดประชุมอบรม
เชิงวิชาการ บริษัทตัวแทนผู้จัดจำหน่ายรับจองห้องพักโรงแรม องค์กรภาครัฐ และสถานทูต

การจำหน่ายและช่องทางการจำหน่าย

มีทั้งพนักงานขาย พนักงานการตลาด ติดต่อเองโดยตรง หรือผ่านบริษัทตัวแทนรับจองห้องพัก มีทั้ง
ช่องทางผ่านอินเตอร์เนทด้วย

สัดส่วนการจำหน่ายในประเทศและต่างประเทศ

ช่องทางรายได้ของปีที่ผ่านมามีสัดส่วนการจำหน่ายในประเทศต่อต่างประเทศเท่ากับ ร้อยละ 40
ต่อร้อยละ 60

กลุ่มประเทศที่จำหน่ายผลิตภัณฑ์

มีทั้งประเทศไทย กลุ่มประเทศแถบสแกนดิเนเวีย ยุโรป ออสเตรเลีย อเมริกา รวมทั้ง ประเทศจีน
และแถบเอเซีย

การพึ่งพิงลูกค้า

บริษัทฯ ไม่มีการพึ่งพิงลูกค้า หรือผู้จัดจำหน่ายรายใดที่มีบทบาทสำคัญ ต่อการอยู่รอดของบริษัท
รวมทั้งไม่มีการพึ่งพิงรายใดดังกล่าวเกิน 30% ของรายได้

7.2.2 สภาพการแข่งขัน

สภาพการแข่งขันภายในอุตสาหกรรม

ในปีที่ผ่านมา สภาพการแข่งขันของธุรกิจโรงแรมที่หัวหิน มีมากขึ้น
เนื่องจากมีจำนวนโรงแรมใหม่เพิ่มขึ้น มีธุรกิจคอนโดมิเนียมเพิ่มขึ้น
จึงมีปัจจัยการแข่งขันด้านราคาเพิ่มมากขึ้น

แนวโน้มภาวะอุตสาหกรรมและสภาพการแข่งขันในอนาคต

แนวโน้มภาวะอุตสาหกรรม การท่องเที่ยว รวมทั้งธุรกิจโรงแรมยังมีแนวโน้มที่ดี
ทั้งนี้ต้องขึ้นอยู่กับสภาวะเศรษฐกิจทั่วโลกและการเมืองของประเทศไทยด้วย ในปีที่ผ่านมา
มีเหตุการณ์ช่วงไตรมาส 4 ซึ่งคนทั่วไป งดงานรื่นเริง หรืองานฉลองต่างๆ
ประกอบกับภาวะเศรษฐกิจยังฟื้นตัวไม่เต็มที่
มีผลให้อุตสาหกรรมธุรกิจโรงแรมมีรายได้ลดลงกว่าระยะเวลาที่ผ่านมา
ส่วนสภาพการแข่งขันในอนาคต จะทวีความรุนแรงขึ้น ทั้งด้านราคาและการเพิ่มขึ้นของอุปทาน

จำนวนคู่แข่งโรงแรมที่หัวหิน จำนวนคู่แข่งที่อยู่ในระดับเดียวกันมีไม่เกิน 10 ราย

ขนาดของบริษัท เมื่อเทียบกับคู่แข่ง มีขนาดใหญ่กว่าเล็กน้อย

สถานภาพและศักยภาพในการแข่งขัน ถือว่าบริษัทมีสถานภาพในการแข่งขันที่ดี
เนื่องจากได้เปรียบด้านสถานที่ตั้งทางกายภาพ ห้องพัก จำนวน 296 ห้อง
มองเห็นวิวทะเลได้จากระเบียงส่วนตัวทุกห้อง มีห้องอาหารหลายรูปแบบ
เปิดบริการด้วยอาหารคุณภาพดี ทั้งนี้ บริษัทฯ มีนโยบายและแผนในการลงทุนปรับปรุงห้องพัก
ให้รักษาระดับเป็นโรงแรม 5 ดาว เพื่อแข่งขันได้ในธุรกิจ รายจ่ายลงทุนของปี 2559
มีการทยอยปรับปรุงห้องพักไปแล้วประมาณ 100 ล้านบาท ถือว่าบริษัทฯ ยังมีศักยภาพในการแข่งขัน
และมีความเจริญเติบโตในอนาคต

7.3 การจัดหาผลิตภัณฑ์ หรือบริการ

7.3.1 ลักษณะการจัดให้ได้มาซึ่งผลิตภัณฑ์

บริษัทฯ มีจำนวน 1 โรงแรม ภายใต้ชื่อทางการค้า คือ โรงแรมฮิลตัน หัวหิน รีสอร์ท แอนด์ สปา
ตั้งอยู่เลขที่ 33 ถนนนเรศดำริห์ อำเภอหัวหิน จังหวัดประจวบคีรีขันธ์

จำนวนห้องพัก มีทั้งหมด 296 ห้อง

จำนวนห้องอาหาร มีห้องอาหาร 4 แห่ง บาร์ 5 แห่ง

จำนวนห้องประชุม และห้องเอนกประสงค์ มีทั้งหมด 5 ห้อง

7.3.2 การจัดหาวัตถุดิบหรือผลิตภัณฑ์เพื่อจำหน่าย

ส่วนมากเป็นสิ่งอำนวยความสะดวก ของใช้ภายในห้องพัก ซื้อจาก SUPPLIER
ที่ไม่มีความสัมพันธ์กับบริษัทฯ ส่วนวัตถุดิบที่เกี่ยวข้องกับร้านอาหาร ซื้อจาก SUPPLIER
ที่ขายส่งหลายราย ซึ่งไม่มีความสัมพันธ์กับบริษัทเช่นกัน โดยไม่มีการพึ่งพิงผู้จัดจำหน่ายรายใดเกิน
30% ของยอดซื้อรวม

สัดส่วนการซื้อวัตถุดิบ เป็นการซื้อภายในประเทศเกือบทั้งหมด

ผลกระทบต่อสิ่งแวดล้อม

เนื่องจากธุรกิจโรงแรมเป็นประเภทการให้บริการเป็นหลัก ไม่ใช่โรงงานผลิต จึงไม่มีมลภาวะที่
เป็นพิษ อย่างไรก็ตาม บริษัทฯได้ปฏิบัติตามหลักสุขอนามัยที่ดี
ปฏิบัติตามข้อกำหนดทางกฎหมายที่เกี่ยวข้อง จึงไม่มีผลกระทบต่อสิ่งแวดล้อม
ไม่มีข้อพิพาทหรือการถูกฟ้องร้องเกี่ยวกับเรื่องสิ่งแวดล้อม

7.4 มูลค่าของงานที่ยังไม่ได้ส่งมอบ ไม่มี เนื่องจากธุรกิจเป็นประเภทที่ลูกค้ามาใช้บริการที่โรงแรม
ไม่ต้องส่งมอบนอกสถานที่

ข. กลุ่มการลงทุนและอื่นๆ

ลักษณะของเงินลงทุน นอกจากการลงทุนในบริษัทในกลุ่มที่ผลิตและจำหน่ายสินค้าซึ่งอยู่ในประเทศไทย
และลงทุนในโครงการที่ประเทศสาธารณรัฐประชาชนจีน
ซึ่งเป็นธุรกิจผลิตกระแสไฟฟ้าพลังความร้อนร่วม ธุรกิจผลิตสารเคมี และธุรกิจอสังหาริมทรัพย์
ซึ่งได้เปิดเผยข้อมูลข้างต้นไว้แล้ว บริษัทยังมีการลงทุนในธุรกิจโรงงานผลิตพรมรถยนต์
และยังมีเงินลงทุนในบริษัทอื่นๆ โดยคำนึงถึงปัจจัยพื้นฐานของธุรกิจนั้นๆ เป็นเกณฑ์
ประกอบกับผลตอบแทนจากการลงทุนด้วย

เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือการจัดหาวัตถุดิบแต่อย่างใด จึงไม่ต้องเปิดเผยข้อมูลเกี่ยวกับการผลิต การตลาด การแข่งขัน
ตลอดทั้งเรื่องการจัดหาวัตถุดิบของกลุ่มธุรกิจนี้
นอกจากนี้แหล่งที่มาของเงินลงทุนมาจากทุนจดทะเบียน กำไรสะสม และแหล่งเงินกู้เท่านั้น

3. ปัจจัยความเสี่ยง

บริษัทฯ มีคณะกรรมการบริหารความเสี่ยง ซึ่งทำหน้าที่ประเมินความเสี่ยง รวมทั้งกำหนดนโยบาย

เสนอให้บริษัทฯ และบริษัทในกลุ่มมีการบริหารความเสี่ยง
และสรุปผลการประเมินให้คณะกรรมการของแต่ละบริษัท และให้บริษัทฯ
ทราบตามระยะเวลาที่กำหนด ทั้งนี้เนื่องจากเหตุการณ์สภาวะทางเศรษฐกิจ การเมือง และสังคม มี

การเปลี่ยนแปลง จึงต้องมีการทบทวนปัจจัยความเสี่ยง ประเมินความรุนแรงของโอกาสเกิด
ผลกระทบ และทบทวนมาตรการการจัดการ และแผนการปฏิบัติ
เพื่อลดความเสี่ยงให้อยู่ในระดับที่องค์กรยอมรับได้ หรือขจัดความเสี่ยงออกไป
ในการพิจารณาถึงปัจจัยความเสี่ยงได้ดูจากทั้งปัจจัยภายใน และปัจจัยภายนอก
โดยแบ่งลักษณะความเสี่ยงออกในเชิงด้านธุรกิจ ด้านการดำเนินงาน ด้านการเงิน
และความเสี่ยงที่เกิดจากเหตุการณ์ภายนอก ที่อาจมี

ผลกระทบต่อบริษัทอย่างมีนัยสำคัญ อนึ่ง
มาตรการและนโยบายการบริหารความเสี่ยงได้ถูกถ่ายทอดสู่ผู้บริหาร
และระดับปฏิบัติการของทั้งบริษัทฯ และบริษัทในกลุ่มที่ประกอบธุรกิจหลัก
เพื่อให้ทราบวัตถุประสงค์ที่ชัดเจน และ

ดำเนินไปในทิศทางเดียวกัน เพื่อให้บรรลุเป้าหมายตามนโยบาย

เหตุการณ์ที่เป็นสาเหตุของความเสี่ยง ที่อาจจะมีผลกระทบต่อบริษัทฯ
และต่อการลงทุนของผู้ถือหลักทรัพย์อย่างมีนัยสำคัญ เรื่องหลักๆประกอบด้วย

1.  ความเสี่ยงด้านธุรกิจ คือ ความเสี่ยงเรื่องผลตอบแทนจากการลงทุนไม่เป็นไปตามเป้าหมาย

ลักษณะการประกอบธุรกิจหลักของบริษัทฯ คือการลงทุน ซึ่งประกอบด้วยการลงทุนทั้งภายในประเทศ
และต่างประเทศ รายได้จากการลงทุน คือ ผลตอบแทนในรูปของเงินปันผล
จึงอาจเกิดความเสี่ยงด้านผลตอบแทนจากการลงทุนไม่เป็นไปตามเป้าหมาย
ซึ่งจะมีผลกระทบทำให้กำไรอาจจะลดลง บริษัทฯ ประเมินว่าโอกาสเกิดและผลกระทบในกรณีนี้
มีระดับปานกลาง เนื่องจากการลงทุนมีความหลากหลาย สำหรับมาตรการการจัดการความเสี่ยงนี้
คือ มีการกำหนดเกณฑ์การลงทุน การติดตามผลการดำเนินงานและผลตอบแทนการลงทุนอย่างใกล้ชิด
และประเมินสถานการณ์ในอนาคตของกิจการที่ลงทุนเพื่อหาแนวทางแก้ไขล่วงหน้า
รวมทั้งพิจารณาการพัฒนาธุรกิจ โดยให้บริษัทที่ไปลงทุนทำแผนระยะกลาง
เพื่อเสนอคณะกรรมการของบริษัทฯ

ในระหว่างปี 2559 บริษัทฯ
มีการดำเนินการขายเงินลงทุนในโครงการอสังหาริมทรัพย์ที่ประเทศจีนโครงการ Jiashan -
Union Development เพื่อลดความเสี่ยงในอนาคต เนื่องจากได้ดำเนินธุรกิจถึงเฟสสุดท้ายแล้ว
เป็นเวลาเหมาะสมในการจำหน่ายเงินลงทุนออกไป

3.1.1 สำหรับเรื่องรายได้จากการลงทุนลดลง บริษัทฯ มีมาตรการการจัดการโดยหาธุรกิจใหม่
โดยตั้งแต่ปี 2558 บริษัทฯ ลงทุนในธุรกิจใหม่
เพื่อขยายประเภทธุรกิจซึ่งเป็นการเริ่มต้นลงทุนกิจการให้บริการทางการแพทย์และการพยาบาล
โดยสร้างโรงพยาบาลแห่งใหม่ ทั้งนี้ ต้องใช้เวลาก่อสร้างประมาณ 3 ปี จึงจะดำเนินธุรกิจได้
ขณะนี้ยังอยู่ในกระบวนการการขออนุมัติเรื่องผลกระทบต่อสิ่งแวดล้อม

3.2 ความเสี่ยงด้านการดำเนินงาน ที่มีนัยสำคัญ คือ

3.2.1 ความเสี่ยงด้านความเสียหายและการบริหารงานผิดพลาดของธุรกิจที่ไปลงทุน

ธุรกิจหลักของบริษัทฯ คือ การลงทุน ดังนั้นถ้าหากองค์กรที่บริษัทฯ
ไปลงทุนเกิดมีการบริหารงานผิดพลาดก็อาจเสียหายต่อทรัพย์สินของบริษัทฯ ได้ บริษัทฯ
ประเมินว่าโอกาสเกิดและผลกระทบอยู่ในระดับปานกลาง ทั้งนี้ เนื่องจากบริษัทฯ
มีการกระจายการลงทุนในหลายธุรกิจ บริษัทฯ
มีมาตรการรองรับโดยกำหนดให้มีการประเมินความเสี่ยงขององค์กรที่ไปลงทุน
ให้มีระบบการควบคุมภายในของตนเอง มีนโยบายให้ความรู้ในเรื่องต่างๆ ที่เกี่ยวข้อง
รวมทั้งมีการติดตามผลงาน และการประชุมกับผู้ร่วมทุน และผู้บริหารธุรกิจอย่างสม่ำเสมอ
และในส่วนของบริษัทฯ
ต้องมีระบบการตรวจสอบติดตามการปฏิบัติตามนโยบายและระบบงานควบคุมภายในที่กำหนดไว้ของแต่ละธุรกิจที่ไปลงทุน
โดยเฉพาะเน้นความสำคัญมาก เรื่องการตรวจควบคุมสินค้าคงเหลือ
ตลอดจนการบริหารงานเรื่องลูกหนี้และเจ้าหนี้ และระบบอื่นๆ ในลำดับรองลงมา

  3.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่น้อยราย

บริษัทย่อยของบริษัทฯ บางแห่งเป็นธุรกิจร่วมทุน
ซึ่งผู้ร่วมทุนชาวต่างประเทศเป็นผู้ดำเนินการด้านการตลาดในต่างประเทศ
ซึ่งเป็นสัดส่วนเกือบทั้งหมดของสินค้าที่ผลิตได้
ผลกระทบจากการพึ่งพิงคำสั่งผลิตจากลูกค้ารายใหญ่น้อยรายนี้ อยู่ในระดับสูง
ถ้าหากลูกค้าเปลี่ยนแปลงหรือลดจำนวนสั่งซื้อ หรือย้ายฐานการผลิตไปประเทศอื่น
แต่โอกาสเกิดมีน้อยเนื่องจากผู้ร่วมทุนมีเงินลงทุนสัดส่วนประมาณกึ่งหนึ่ง
ซึ่งย่อมต้องประสานประโยชน์เพื่อให้มีผลตอบแทนจากการลงทุน บริษัทฯ
มีมาตรการรองรับโดยรักษาความสัมพันธ์ให้ดีกับผู้ร่วมทุน
และผลิตสินค้าให้ได้คุณภาพตามความต้องการของลูกค้า

3.2.3 ความเสี่ยงจากการมีทรัพย์สินที่ไม่ก่อให้เกิดผลตอบแทน

ที่ผ่านมา บริษัทฯ เปลี่ยนประเภทการดำเนินธุรกิจที่ศรีราชาเป็นการให้เช่าทรัพย์สิน บัดนี้
อายุสัญญาให้เช่าได้ครบกำหนดแล้ว และผู้เช่าได้เลิกสัญญาเช่าทรัพย์สินแล้ว บริษัทฯ
มีความเสี่ยงด้านการดำเนินงานโดยมีทรัพย์สินที่อาจไม่ก่อให้เกิดผลตอบแทน ทั้งนี้
ทรัพย์สินเหล่านั้นส่วนใหญ่เป็นประเภท อาคาร ระบบคลีนรูม
และอุปกรณ์ที่ใช้เฉพาะกับธุรกิจผลิตชิ้นส่วนอิเล็กทรอนิกส์คอมพิวเตอร์ ไม่ใช่ทรัพย์สินทั่วไป
ถ้าหากจะต้องบำรุงรักษาให้ทรัพย์สินใช้งานได้ปกติ บริษัทฯ
จะมีภาระค่าใช้จ่ายที่เกี่ยวข้องมากพอสมควร ดังนั้น ถ้าหากบริษัทฯหาผู้เช่ารายใหม่ไม่ได้บริษัทฯ
จะไม่มีรายได้ผลตอบแทนจากทรัพย์สินดังกล่าว จะมีผลกระทบทำให้รายได้ลดลง
และอาจมีค่าใช้จ่ายเพิ่มขึ้น บริษัทฯ มีการทยอยขายทรัพย์สินที่ไม่ได้ใช้งานออกไปตั้งแต่ปี 2557
และกำลังหาแนวทางเพื่อจัดการเรื่องนี้ ผลกระทบนี้
อาจจะมีผลต่อเนื่องถึงเรื่องการจ่ายผลตอบแทนให้กับผู้ถือหุ้นน้อยลง

3.2.4 ความเสี่ยงจากความเสียหายที่เกิดจากการทุจริต คอร์รัปชั่น

ด้วยค่านิยมของบริษัทฯ คือ คุณธรรม คุณภาพ คุณประโยชน์
โดยมีนโยบายให้ดำเนินธุรกิจอย่างมีคุณธรรม ถูกต้อง โปร่งใส
ไม่ให้มีการทุจริตหรือคอร์รัปชั่นมาตั้งแต่เริ่มต้น อย่างไรก็ตาม
เรื่องนี้เป็นความเสี่ยงประเภทหนึ่งมีการประเมินโอกาสเกิดและผลกระทบแล้วจัดอยู่ในเกณฑ์ปานกลาง
เนื่องจากคาดว่ามีโอกาสเกิดน้อยแต่ถ้าเกิดจะมีผลกระทบปานกลาง ซึ่งอาจทำให้บริษัทฯ
และผู้บริหารเสียชื่อเสียง และขัดแย้งกับนโยบายทางธุรกิจที่กำหนดไว้ ทั้งนี้
แนวนโยบายการป้องกันการทุจริตคอร์รัปชั่น
มีการสื่อสารประชาสัมพันธ์สร้างจิตสำนึกให้ผู้บริหารและพนักงานรับทราบและถือปฏิบัติตาม
โดยมีมาตรการให้ปฏิบัติตามระบบการควบคุมภายในอย่างเคร่งครัด
และมีการติดตามตรวจสอบอย่างสม่ำเสมอ

  3.3 ความเสี่ยงด้านการเงิน ที่มีนัยสำคัญ คือ

  3.3.1 ความเสี่ยงเรื่อง การขาดทุนจากอัตราแลกเปลี่ยนของบริษัทในกลุ่ม

บริษัทฯ ประเมินว่าโอกาสเกิดและผลกระทบอยู่ในระดับค่อนข้างสูง
เนื่องจากบริษัทหลักในกลุ่มมีสัดส่วนการส่งออกมากพอสมควร
ถ้าหากอัตราแลกเปลี่ยนของเงินบาทเทียบกับดอลล่าร์สหรัฐ มีความผันผวนมาก
จะมีผลกระทบกับจำนวนเงินตราต่างประเทศที่บริษัทในกลุ่มได้รับจากการชำระค่าสินค้าที่ส่งออกและขายเปลี่ยนเป็นเงินสกุลบาท
ความเสี่ยงด้านนี้จึงเป็นปัจจัยที่ค่อนข้างสำคัญ บริษัทฯ
มีมาตรการรองรับโดยมอบหมายให้มีผู้รับผิดชอบในการติดตามสถานการณ์
และจัดการเรื่องอัตราแลกเปลี่ยนโดยต้องรายงานและปรึกษาหารือกับกรรมการผู้จัดการของแต่ละบริษัทในกลุ่มนั้นๆ
เพื่อตัดสินใจให้ทันต่อเหตุการณ์ รวมทั้งให้แต่ละบริษัทดังกล่าวรายงานผลกระทบจากอัตราแลกเปลี่ยน
ปริมาณลูกหนี้ เจ้าหนี้ ที่เป็นสกุลเงินต่างประเทศให้บริษัทใหญ่ทราบด้วยโดยปกติบริษัทฯ
ในกลุ่มมีนโยบายบริหารปัจจัยความเสี่ยงด้านนี้โดยใช้วิธี Natural Hedge และพิจารณาซื้อ
Forward Contract กับธนาคารตามแต่ละสถานการณ์ให้เหมาะสม
แต่ไม่ให้ดำเนินการเพื่อการเก็งกำไรด้านอัตราแลกเปลี่ยน ให้ทำเพียงเพื่อป้องกันความเสี่ยงเท่านั้น
นอกจากนี้
จะมีการเชิญวิทยากรผู้เชี่ยวชาญจากสถาบันการเงินมาให้ความรู้กับผู้บริหารและเจ้าหน้าที่ที่เกี่ยวข้องของบริษัทในกลุ่มเป็นครั้งคราว
เพื่อเสริมทักษะ และเน้นความสำคัญให้มีความระมัดระวังในการบริหารเรื่องดังกล่าวด้วย

  3.3.2 ความเสี่ยงเรื่อง การด้อยค่าของเงินลงทุน

ธุรกิจหลักของบริษัทฯ คือการลงทุน ซึ่งมีการลงทุนในธุรกิจหลายด้าน เมื่อเวลาผ่านไป
สถานการณ์ทางเศรษฐกิจ การเมือง สังคม อุปสงค์ อุปทาน ราคาวัตถุดิบ ราคาพลังงาน
แนวโน้มการบริโภคฯ มีการปรับเปลี่ยน ย่อมอาจจะมีผลกระทบต่อธุรกิจบางประเภทที่บริษัทฯ
ลงทุนอยู่ ถ้าหากผลการดำเนินงานของบริษัทที่บริษัทฯ ไปลงทุนเกิดได้รับผลกระทบในทางลบ
ก็อาจทำให้มูลค่าตามสัดส่วนในส่วนของผู้ถือหุ้นของบริษัทนั้นๆ ลดลง ถ้าลด
ต่ำกว่าจำนวนเงินลงทุนของบริษัทฯ บริษัทฯ ก็จำเป็นต้องบันทึกผลจากการด้อยค่าของเงินลงทุนนั้น
ทั้งนี้บริษัทฯ ประเมินว่าโอกาสเกิดและผลกระทบอยู่ในระดับปานกลาง โดยบริษัทฯ
มีมาตรการให้มีระบบการประเมินธุรกิจที่ไปลงทุนทุกปี อนึ่ง บริษัทฯ ได้ประเมินความเสี่ยงเรื่องนี้ ณ
สิ้นปี 2559 บริษัทฯ ประเมินความเสี่ยงเงินลงทุนของธุรกิจ สิ่งทอในประเทศจีน
เฉพาะโครงการนี้เห็นว่ามีความเสี่ยงสูงในการที่จะได้รับผลตอบแทนจากเงินลงทุนในอนาคต
เป็นสาเหตุให้มีการพิจารณาการด้อยค่าของเงินลงทุนโครงการนี้ทั้งหมด
ซึ่งมีผลกระทบต่องบการเงินรวมในปี 2559 คือ มีการรับรู้ขาดทุนจากการด้อยค่าเงินลงทุนนี้เพิ่มขึ้น
358 ล้านบาท

3.4 ปัจจัยที่มาจากเหตุการณ์ภายนอก ซึ่งไม่อยู่ในวิสัยที่บริษัทฯ จะควบคุมได้

ประเภทความเสี่ยงที่มีนัยสำคัญต่อบริษัทฯ มีดังนี้

3.4.1 ความเสี่ยงเรื่องอัตราดอกเบี้ยสูงขึ้น

บริษัทในกลุ่มบางบริษัท มีแหล่งที่มาของเงินทุนหมุนเวียนส่วนหนึ่งเป็นเงินกู้
ดังนั้นถ้าอัตราดอกเบี้ยในตลาดเงินสูงขึ้น จะทำให้บริษัทนั้นๆ
มีภาระต้นทุนทางการเงินที่สูงขึ้นตามไปด้วย ซึ่งเป็นปัจจัยที่อยู่นอกเหนือจากการควบคุมของบริษัทฯ
ในรอบปี 2559 อัตราดอกเบี้ยลดลงเล็กน้อยเมื่อเทียบกับปีที่ผ่านมา
แต่มองในภาพรวมของบริษัทและบริษัทย่อย จำนวนเงินกู้มีไม่สูง
บริษัทจึงประเมินว่าผลกระทบมีเล็กน้อย อย่างไรก็ตาม บริษัทฯ
มีนโยบายดูแลการป้องกันความเสี่ยงในด้านนี้
โดยรักษาสัดส่วนของโครงสร้างระหว่างหนี้เงินกู้และเงินทุนให้เหมาะสม
เพื่อให้ระดับผลตอบแทนจากการลงทุนสูงกว่าต้นทุนทางการเงินของบริษัทฯ

3.4.2 ความเสี่ยงเรื่องการเปลี่ยนแปลงของเศรษฐกิจโลก

ปี 2559 เศรษฐกิจโลกในภาพรวมยังฟื้นตัวได้ไม่ดีเท่าที่ควรโดยเฉพาะในยุโรป
ซึ่งมีผลกระทบมายังเศรษฐกิจของประเทศไทยด้วย ความเสี่ยงนี้
ทำให้คำสั่งซื้อจากลูกค้าของบริษัทในกลุ่มแถบยุโรป มีปริมาณน้อยกว่าภาวะเศรษฐกิจปกติ
กลุ่มธุรกิจของบริษัทฯ ที่ได้รับผลกระทบมากคือ ธุรกิจสิ่งทอ รองลงมาได้รับผลกระทบปานกลาง คือ
ธุรกิจผลิตภัณฑ์ยาง ธุรกิจเทปกาว ความเสี่ยงนี้
กระทบต่อผลการดำเนินงานของบริษัทที่ไปลงทุนอาจทำให้บริษัทฯ
ได้รับเงินปันผลน้อยลงในระหว่างช่วงนี้ บริษัทฯ
มีมาตรการจัดการปัจจัยความเสี่ยงนี้โดยรักษาส่วนแบ่งการตลาดไว้
พัฒนาคุณภาพสินค้าให้แข่งขันกับคู่แข่งให้ได้ อนึ่ง การลงทุนที่มีอยู่ของบริษัทฯ
เป็นการหวังผลระยะยาว บริษัทฯ มีมาตรการการจัดการความเสี่ยงนี้โดยระมัดระวังการลงทุน
รวมทั้งติดตามเศรษฐกิจของประเทศที่ไปลงทุนและทำการค้า
อีกทั้งศึกษาปัจจัยพื้นฐานของบริษัทที่จะลงทุน เพื่อหาผลตอบแทนที่เหมาะสมต่อไป

3.4.3 ความเสี่ยงด้านการเปลี่ยนแปลงของเศรษฐกิจในประเทศ

ภาวะเศรษฐกิจของประเทศไทยมีการเปลี่ยนแปลงตามการเมือง สังคม และสิ่งแวดล้อมที่เปลี่ยนไป
ช่วง 2 ปีที่ผ่านมา ภาวะเศรษฐกิจชะลอตัว และมีการแข่งขันสูง อุปสงค์การบริโภคน้อยลง
อาจมีผลกระทบต่อผลการดำเนินธุรกิจของกลุ่มบริษัทฯ จึงเกิดความเสี่ยงด้านนี้
บริษัทประเมินว่าโอกาสเกิดอยู่ในระดับสูง ส่วนผลกระทบอยู่ในเกณฑ์ปานกลาง ทั้งนี้ บริษัทฯ
มีมาตรการเพิ่มความระมัดระวังเรื่องการบริหารจัดการ และติดตามสภาวะเศรษฐกิจ
เพื่อวางแผนการจัดการให้ดี ปี 2559 ธุรกิจในกลุ่มที่ได้รับผลกระทบ คือ
ธุรกิจสิ่งทอและธุรกิจพลาสติก ซึ่งต้องเพิ่มความระมัดระวังในการบริหารจัดการต่อไป

  4. ทรัพย์สินที่ใช้ในการประกอบธุรกิจ

 4.1 รายละเอียดของสินทรัพย์ของบริษัท และ บริษัทย่อยในปี 2559

  อสังหาริมทรัพย์เพื่อการลงทุน

  (หน่วย : พันบาท)

+------------+-------+-------+-------+-------+-------+-------+-------+
|            | ง     |       |       |       | งบก   |       |       |
|            | บการเ |       |       |       | ารเงิน |       |       |
|            | งินรวม |       |       |       | เฉพาะ |       |       |
|            |       |       |       |       | กิจการ |       |       |
+------------+-------+-------+-------+-------+-------+-------+-------+
|            | ที่ดิน   | อ     | งานระ | รวม   | ที่ดิน   | อ     | รวม   |
|            | และส่ว | าคารโ | หว่างก |       | และส่ว | าคารโ |       |
|            | นปรับป | รงงาน | ่อสร้าง |       | นปรับป | รงงาน |       |
|            | รุงที่ดิน |       |       |       | รุงที่ดิน |       |       |
|            |       | และอา |       |       |       | และอา |       |
|            | รอกา  | คารสำ |       |       | รอกา  | คารสำ |       |
|            | รพัฒนา | นักงาน |       |       | รพัฒนา | นักงาน |       |
|            |       |       |       |       |       |       |       |
|            |       | ให้เช่า |       |       |       | ให้เช่า |       |
+------------+-------+-------+-------+-------+-------+-------+-------+
| ณ วันที่ 31   |       |       |       |       |       |       |       |
| ธันวาคม     |       |       |       |       |       |       |       |
| 2559       |       |       |       |       |       |       |       |
+------------+-------+-------+-------+-------+-------+-------+-------+
| ราคาทุน     | 1,39  | 2,66  | 8     | 4,14  | 1,18  | 1,79  | 2,98  |
|            | 1,630 | 4,954 | 7,963 | 4,547 | 6,689 | 4,721 | 1,410 |
+------------+-------+-------+-------+-------+-------+-------+-------+
| หัก         | (49   | (     | -     | (     | (38   | (     | (     |
| ค่าเส       | ,141) | 2,108 |       | 2,157 | ,515) | 1,644 | 1,683 |
| ื่อมราคาสะสม |       | ,048) |       | ,189) |       | ,643) | ,158) |
+------------+-------+-------+-------+-------+-------+-------+-------+
| หัก         | (4    | (154  | -     | (159  | (4    | (138  | (143  |
| ค่าเ        | ,413) | ,808) |       | ,221) | ,413) | ,707) | ,120) |
| ผื่อการด้อยค่า |       |       |       |       |       |       |       |
+------------+-------+-------+-------+-------+-------+-------+-------+
| มูลค่าตามบัญชี | 1,33  | 40    | 8     | 1,82  | 1,14  | 1     | 1,15  |
| – สุทธิ      | 8,076 | 2,098 | 7,963 | 8,137 | 3,761 | 1,371 | 5,132 |
+------------+-------+-------+-------+-------+-------+-------+-------+

  (หน่วย : พันบาท)

  -------------------------------- ----------------- --------------------
                                   งบการเงินรวม       งบการเงินเฉพาะกิจการ

  มูลค่าตามบัญชี ณ 31 ธันวาคม 2558      1,879,024         1,161,626

  ซื้อสินทรัพย์                         3,341             -

  จำหน่าย/ตัดจำหน่ายสินทรัพย์ –          (17)              (17)
  มูลค่าสุทธิตามบัญชี                                      

  ค่าเสื่อมราคาสำหรับปี                 (33,493)          (6,477)

  ผลต่างจากการแปลงค่างบการเงิน        (20,718)          -

  มูลค่าตามบัญชี ณ 31 ธันวาคม 2559      1,828,137         1,155,132
  -------------------------------- ----------------- --------------------

  ที่ดิน อาคาร และอุปกรณ์

งบการเงินรวม

  (หน่วย : พันบาท)

+---------------+------+-------+--------+------+------+------+------+
|               | ที่ดิน  | ส่วนป  | ส่วนปร  | เครื่อ | โ    | อื่นๆ  | รวม  |
|               |      | รับปรุง | ับปรุงสิน | งจักร | รงงา |      |      |
|               |      | ที่ดิน   | ทรัพย์เช |      | นผลิต |      |      |
|               |      |       | ่าอาคาร | และ  |      |      |      |
|               |      |       | และระ  |      | ก    |      |      |
|               |      |       | บบสาธา | อ    | ระแส |      |      |
|               |      |       | รณูปโภค | ุปกรณ์ |      |      |      |
|               |      |       |        |      | ไฟฟ้า |      |      |
+---------------+------+-------+--------+------+------+------+------+
| ราคาทุน        |      |       |        |      |      |      |      |
+---------------+------+-------+--------+------+------+------+------+
| ณ 31 ธันวาคม   | 1    | 2     | 3,1    | 5    | 1    | 1    | 13   |
| 2558          | ,896 | 0,058 | 31,373 | ,735 | ,103 | ,238 | ,125 |
|               | ,985 |       |        | ,149 | ,554 | ,409 | ,528 |
+---------------+------+-------+--------+------+------+------+------+
| ซื้อเพิ่ม         | -    | 30    | 10,559 | 195  | 196  | 528  | 931  |
|               |      |       |        | ,865 | ,153 | ,641 | ,248 |
+---------------+------+-------+--------+------+------+------+------+
| จำหน่าย /      | -    | -     | (      | (    | (2,  | (    | (    |
| ตัดจำหน่าย      |      |       | 8,660) | 127, | 294) | 116, | 255, |
|               |      |       |        | 894) |      | 447) | 295) |
+---------------+------+-------+--------+------+------+------+------+
| โอนระหว่างบัญชี  | -    | -     | 89,595 | 243  | -    | (    | -    |
|               |      |       |        | ,910 |      | 333, |      |
|               |      |       |        |      |      | 505) |      |
+---------------+------+-------+--------+------+------+------+------+
| ผลต่างจากการแ  | -    | -     | (4     | -    | (79, | (2,  | (    |
| ปลงค่างบการเงิน |      |       | 1,935) |      | 004) | 106) | 123, |
|               |      |       |        |      |      |      | 045) |
+---------------+------+-------+--------+------+------+------+------+
| ณ 31 ธันวาคม   | 1    | 2     | 3,1    | 6    | 1    | 1    | 13   |
| 2559          | ,896 | 0,088 | 80,932 | ,047 | ,218 | ,314 | ,678 |
|               | ,985 |       |        | ,030 | ,409 | ,992 | ,436 |
+---------------+------+-------+--------+------+------+------+------+
| ค             |      |       |        |      |      |      |      |
| ่าเสื่อมราคาสะสม |      |       |        |      |      |      |      |
+---------------+------+-------+--------+------+------+------+------+
| ณ 31 ธันวาคม   | -    | 4,084 | 1,2    | 4    | 409  | 751  | 6    |
| 2558          |      |       | 00,006 | ,573 | ,958 | ,543 | ,939 |
|               |      |       |        | ,836 |      |      | ,427 |
+---------------+------+-------+--------+------+------+------+------+
| ค่าเ           | -    | 1,275 | 1      | 348  | 63   | 118  | 717  |
| สื่อมราคาสำหรับปี |      |       | 85,829 | ,518 | ,756 | ,202 | ,580 |
+---------------+------+-------+--------+------+------+------+------+
| ค่าเสื่อมราคาสำ  | -    | -     | (      | (    | (2,  | (    | (    |
| หรับส่วนที่จำหน่าย |      |       | 8,657) | 127, | 065) | 116, | 254, |
| / ตัดจำหน่าย    |      |       |        | 185) |      | 273) | 180) |
+---------------+------+-------+--------+------+------+------+------+
| ผลต่างจากการแ  | -    | -     | (      | -    | (31, | (1,  | (41, |
| ปลงค่างบการเงิน |      |       | 8,930) |      | 363) | 704) | 997) |
+---------------+------+-------+--------+------+------+------+------+
| ณ 31 ธันวาคม   | -    | 5,359 | 1,3    | 4    | 440  | 751  | 7    |
| 2559          |      |       | 68,248 | ,795 | ,286 | ,768 | ,360 |
|               |      |       |        | ,169 |      |      | ,830 |
+---------------+------+-------+--------+------+------+------+------+
| ค่าเผื่อการด้อยค่า |      |       |        |      |      |      |      |
+---------------+------+-------+--------+------+------+------+------+
| ณ 31 ธันวาคม   | -    | -     | -      | 1    | -    | 4    | 5    |
| 2558          |      |       |        | ,044 |      | ,924 | ,968 |
+---------------+------+-------+--------+------+------+------+------+
| เพิ่มขึ้นระหว่างปี  | -    | -     | -      | 90   | -    | -    | 90   |
+---------------+------+-------+--------+------+------+------+------+
| ลดล           | -    | -     | -      | (62) | -    | -    | (62) |
| งจากการจำหน่าย |      |       |        |      |      |      |      |
+---------------+------+-------+--------+------+------+------+------+
| ณ 31 ธันวาคม   | -    | -     | -      | 1    | -    | 4    | 5    |
| 2559          |      |       |        | ,072 |      | ,924 | ,996 |
+---------------+------+-------+--------+------+------+------+------+
| มูลค่าสุทธิตามบัญชี |      |       |        |      |      |      |      |
+---------------+------+-------+--------+------+------+------+------+
| ณ 31 ธันวาคม   | 1    | 1     | 1,9    | 1    | 693  | 481  | 6    |
| 2558          | ,896 | 5,974 | 31,367 | ,160 | ,596 | ,942 | ,180 |
|               | ,985 |       |        | ,269 |      |      | ,133 |
+---------------+------+-------+--------+------+------+------+------+
| ณ 31 ธันวาคม   | 1    | 1     | 1,8    | 1    | 778  | 558  | 6    |
| 2559          | ,896 | 4,729 | 12,684 | ,250 | ,123 | ,300 | ,311 |
|               | ,985 |       |        | ,789 |      |      | ,610 |
+---------------+------+-------+--------+------+------+------+------+
| ค่าเ           |      |       |        |      |      |      |      |
| สื่อมราคาสำหรับปี |      |       |        |      |      |      |      |
+---------------+------+-------+--------+------+------+------+------+
| ปี 2558 (จำนวน |      |       |        |      |      |      | 668  |
| 603           |      |       |        |      |      |      | ,406 |
| ล้านบาทรวมอ    |      |       |        |      |      |      |      |
| ยู่ในต้นทุนการผลิต |      |       |        |      |      |      |      |
| ส่วนที่เหลือรวมอย |      |       |        |      |      |      |      |
| ู่ในค่าใช้จ่ายในกา |      |       |        |      |      |      |      |
| รขายและบริหาร) |      |       |        |      |      |      |      |
+---------------+------+-------+--------+------+------+------+------+
| ปี 2559 (จำนวน |      |       |        |      |      |      | 717  |
| 655           |      |       |        |      |      |      | ,580 |
| ล้านบาทรวมอ    |      |       |        |      |      |      |      |
| ยู่ในต้นทุนการผลิต |      |       |        |      |      |      |      |
| ส่วนที่เหลือรวมอย |      |       |        |      |      |      |      |
| ู่ในค่าใช้จ่ายในกา |      |       |        |      |      |      |      |
| รขายและบริหาร) |      |       |        |      |      |      |      |
+---------------+------+-------+--------+------+------+------+------+

งบการเงินเฉพาะกิจการ

(หน่วย : พันบาท)

+---------------------+--------+---------+---------+--------+--------+
|                     | ที่ดิน    | อาคาร   | เ       | อื่นๆ    | รวม    |
|                     |        |         | ครื่องจักร |        |        |
|                     |        | และ     |         |        |        |
|                     |        | ระบบสาธ | แ       |        |        |
|                     |        | ารณูปโภค | ละอุปกรณ์ |        |        |
+---------------------+--------+---------+---------+--------+--------+
| ราคาทุน              |        |         |         |        |        |
+---------------------+--------+---------+---------+--------+--------+
| ณ 31 ธันวาคม 2558    | 18,550 | 146,347 | 85,290  | 2      | 5      |
|                     |        |         |         | 98,682 | 48,869 |
+---------------------+--------+---------+---------+--------+--------+
| ซื้อเพิ่ม               | -      | -       | -       | 5,550  | 5,550  |
+---------------------+--------+---------+---------+--------+--------+
| จำหน่าย / ตัดจำหน่าย   | -      | (4,742) | (706)   | (      | (1     |
|                     |        |         |         | 7,867) | 3,315) |
+---------------------+--------+---------+---------+--------+--------+
| โอนระหว่างบัญชี        | -      | 613     | -       | (613)  | -      |
+---------------------+--------+---------+---------+--------+--------+
| ณ 31 ธันวาคม 2559    | 18,550 | 142,218 | 84,584  | 2      | 5      |
|                     |        |         |         | 95,752 | 41,104 |
+---------------------+--------+---------+---------+--------+--------+
| ค่าเสื่อมราคาสะสม      |        |         |         |        |        |
+---------------------+--------+---------+---------+--------+--------+
| ณ 31 ธันวาคม 2558    | -      | 132,842 | 84,824  | 2      | 4      |
|                     |        |         |         | 62,650 | 80,316 |
+---------------------+--------+---------+---------+--------+--------+
| ค่าเสื่อมราคาสำหรับปี    | -      | 2,684   | -       | 8,276  | 10,960 |
+---------------------+--------+---------+---------+--------+--------+
| ค่าเสื่อม              | -      | (4,742) | (706)   | (      | (1     |
| ราคาสำหรับส่วนที่จำหน่าย |        |         |         | 7,866) | 3,314) |
| /ตัดจำหน่าย           |        |         |         |        |        |
+---------------------+--------+---------+---------+--------+--------+
| ณ 31 ธันวาคม 2559    | -      | 130,784 | 84,118  | 2      | 4      |
|                     |        |         |         | 63,060 | 77,962 |
+---------------------+--------+---------+---------+--------+--------+
| ค่าเผื่อการด้อยค่า       | -      | -       | 464     | 4,923  | 5,387  |
|                     |        |         |         |        |        |
| ณ 31 ธันวาคม 2558    |        |         |         |        |        |
+---------------------+--------+---------+---------+--------+--------+
| ณ 31 ธันวาคม 2559    | -      | -       | 464     | 4,923  | 5,387  |
+---------------------+--------+---------+---------+--------+--------+
| มูลค่าสุทธิตามบัญชี       |        |         |         |        |        |
+---------------------+--------+---------+---------+--------+--------+
| ณ 31 ธันวาคม 2558    | 18,550 | 13,505  | 2       | 31,109 | 63,166 |
+---------------------+--------+---------+---------+--------+--------+
| ณ 31 ธันวาคม 2559    | 18,550 | 11,434  | 2       | 27,769 | 57,755 |
+---------------------+--------+---------+---------+--------+--------+
| ค่าเสื่อมราคาสำหรับปี    |        |         |         |        |        |
+---------------------+--------+---------+---------+--------+--------+
| ปี 2558              |        |         |         |        | 8,099  |
| (รวมอยู่ใ             |        |         |         |        |        |
| นค่าใช้จ่ายในการบริหาร) |        |         |         |        |        |
+---------------------+--------+---------+---------+--------+--------+
| ปี 2559              |        |         |         |        | 10,960 |
| (รวมอยู่ใ             |        |         |         |        |        |
| นค่าใช้จ่ายในการบริหาร) |        |         |         |        |        |
+---------------------+--------+---------+---------+--------+--------+

ณ วันที่ 31 ธันวาคม 2559 บริษัทย่อยมียอดคงเหลือของอุปกรณ์ซึ่งได้มาภายใต้สัญญาเช่าการเงิน
โดยมีมูลค่าสุทธิตามบัญชีเป็นจำนวนเงิน 86 ล้านบาท (2558: 91 ล้านบาท)

ณ วันที่ 31 ธันวาคม 2559 บริษัทฯ และบริษัทย่อย มีอาคารและอุปกรณ์จำนวนหนึ่ง
ซึ่งตัดค่าเสื่อมราคาหมดแล้วแต่ยังใช้งานอยู่
มูลค่าตามบัญชีก่อนหักค่าเสื่อมราคาสะสมของสินทรัพย์ดังกล่าวมีจำนวนเงินประมาณ 4,569 ล้านบาท
( 2558 : 4,332 ล้านบาท ) และเฉพาะของบริษัทฯจำนวน 436 ล้านบาท (2558 : 445
ล้านบาท)

สินทรัพย์ของบริษัทและบริษัทย่อย ประจำปี 2559

(1) ที่ดินและส่วนปรับปรุงที่ดิน

[TABLE]

(2) อาคาร ส่วนปรับปรุงและระบบสาธารณูปโภค

[TABLE]

4.2 นโยบายการลงทุนในบริษัทย่อย บริษัทร่วมค้า และบริษัทร่วม

นโยบายการลงทุนของบริษัทฯ แบ่งเป็น การลงทุนในประเทศ และการลงทุนในต่างประเทศ
ซึ่งการลงทุนในประเทศ ส่วนใหญ่เป็นการลงทุนในธุรกิจที่เกี่ยวเนื่องกับธุรกิจของบริษัท
ที่ส่วนมากเป็นกลุ่มอุตสาหกรรมการผลิตนอกจากนี้ ยังมีการลงทุนในธุรกิจกลุ่มพลังงาน
โดยผลิตกระแสไฟฟ้าอิสระ (IPP) ให้กับการไฟฟ้าฝ่ายผลิตแห่งประเทศไทยด้วย
ในส่วนของการลงทุนในต่างประเทศ ส่วนใหญ่เน้นการลงทุนในประเทศสาธารณรัฐประชาชนจีน
ในธุรกิจพลังงานผลิตกระแสไฟฟ้า
และขยายไปยังธุรกิจสิ่งทอและกลุ่มอุตสาหกรรมการผลิตที่มีความสัมพันธ์ต่อเนื่อง เช่น
โรงงานผลิตพรมรถยนต์ หรือกลุ่มอุตสาหกรรมอื่น เช่น โรงงานเคมี และธุรกิจแขนงใหม่ คือ
อสังหาริมทรัพย์ นอกจากนี้ ตั้งแต่ปี 2557 บริษัทฯมีการขยายการลงทุนโดยซื้อธุรกิจโรงแรม
เรื่องของสัดส่วนเงินลงทุนในบริษัทย่อย บริษัทร่วมค้า และบริษัทร่วม
ไม่ได้กำหนดเป็นตัวเลขมาตรฐานของเงินลงทุนต่อสินทรัพย์รวม แต่บริษัทฯ
คำนึงถึงกำลังความสามารถ และดูเรื่องสภาพคล่องเป็นหลัก ในอนาคตถ้ามีการขยายการลงทุน
บริษัทฯ มีนโยบายการลงทุนในโครงการที่เป็นเงินลงทุนระยะยาว
โดยคำนึงถึงผลตอบแทนที่เหมาะสม และดูถึงผลประโยชน์ทางธุรกิจที่จะได้รับจากการลงทุนนั้นๆ
หลักการพิจารณาโครงการลงทุน บริษัทฯ ให้ความสำคัญลำดับแรกต่อตัวของโครงการเป็นหลัก
ตลอดทั้งการมีส่วนร่วมในการพิจารณาโครงการว่าเหมาะสมหรือไม่ มีผลดีผลเสียกระทบต่อบริษัทฯ
อย่างไรประกอบกับกำลังความสามารถของบริษัทฯ โดยพิจารณาปัจจัยและเงื่อนไขข้อจำกัดต่างๆด้วย

ในปี 2558
บริษัทฯมีการขยายการลงทุนในธุรกิจประเภทการให้บริการทางการแพทย์และการพยาบาล
โดยจะเป็นการสร้างโรงพยาบาลใหม่ ซึ่งขณะนี้เป็นเพียงการเริ่มต้นโครงการ
ต้องใช้เวลาอีกประมาณ 3 ปี จึงจะเริ่มดำเนินการได้ ทั้งนี้
เพื่อให้มีประเภทการลงทุนเพิ่มขึ้นตามแนวโน้มทิศทางของศักยภาพทางธุรกิจ
และสอดคล้องกับสภาพแวดล้อมทางสังคมที่เปลี่ยนแปลง ในปี 2559
อยู่ในขั้นตอนดำเนินการเรื่องผลกระทบสิ่งแวดล้อม (EIA) และการปรับปรุงแก้ไขงานที่เกี่ยวข้อง

ในเรื่องของนโยบายการบริหารงาน แบ่งเป็นบริษัทย่อย บริษัทร่วมค้า และบริษัทร่วม
ถ้าหากเป็นบริษัทย่อย บริษัทฯ ติดตามผลการดำเนินงาน
และประชุมร่วมกันเพื่อแก้ไขปัญหาการดำเนินงาน (ถ้ามี)
เพื่อให้การบริหารงานมีประสิทธิภาพอย่างเหมาะสม
มีนโยบายให้หน่วยงานตรวจสอบภายในของบริษัทฯ
ทำหน้าที่ครอบคลุมถึงการดูแลการใช้ทรัพย์สินของบริษัทย่อย
และดูเรื่องความขัดแย้งทางผลประโยชน์ที่เกี่ยวข้องที่อาจเกิดขึ้น (ถ้ามี)
ในส่วนของบริษัทร่วมค้าและบริษัทร่วม บริษัทฯ
มีการติดตามดูแลผลประกอบการและรับทราบเหตุการณ์ที่เกิดขึ้น
การมีส่วนร่วมในการให้ข้อเสนอแนะต่อคณะกรรมการของบริษัทร่วมค้าในฐานะร่วมบริหาร
และของบริษัทร่วมในฐานะผู้ลงทุน เพื่อพิจารณาดำเนินการตามความเหมาะสม ทั้งนี้ บริษัทฯ ยังมี
นโยบายให้บริษัทฯ ที่บริษัทลงทุนในสัดส่วนที่มีนัยสำคัญให้ส่งแบบประเมินตนเอง
เรื่องระบบการควบคุมภายในของบริษัทนั้นๆ ให้สำนักตรวจสอบภายในของบริษัทฯ
เพื่อตรวจสอบประเมินข้อมูล และดำเนินการที่เกี่ยวข้องต่อไป
เพื่อคำนึงถึงผลประโยชน์ของผู้ถือหุ้นและผู้เกี่ยวข้องเป็นสำคัญ

5. ข้อพิพาททางกฎหมาย

บริษัทฯ หรือบริษัทย่อยไม่มีข้อพิพาททางกฎหมายหรือเป็นคู่ความหรือคู่กรณี
ที่จะมีผลกระทบต่อทรัพย์สินของบริษัท

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

บริษัท สหยูเนี่ยน จำกัด (มหาชน) ประกอบธุรกิจเป็นบริษัทลงทุนและการค้า ให้คำแนะนำ
และบริการด้านการจัดการและบริหารการเงิน และจำหน่ายสินค้าของบริษัทในกลุ่มบางส่วน
โดยมีที่ตั้งสำนักงานใหญ่ เลขที่ 1828 ถนนสุขุมวิท แขวงบางจาก เขตพระโขนง กรุงเทพมหานคร
เลขทะเบียนบริษัทมหาชน 0107537000971 (เลขทะเบียนเดิม 344) โทรศัพท์ 02-311-5111
โทรสาร 02- 331-5668 หรือเว็บไซต์ www.sahaunion.com

บริษัทฯ มีทุนจดทะเบียนเป็นหุ้นสามัญจำนวน 300 ล้านหุ้น มูลค่าที่ตราไว้หุ้นละ 10 บาท
รวมเป็นทุนจดทะเบียนที่จำหน่ายและชำระแล้วทั้งหมดของบริษัทจำนวน 3,000 ล้านบาท

นิติบุคคลที่บริษัทฯ ถือหุ้นตั้งแต่ร้อยละ 10 ขึ้นไปของจำนวนหุ้นที่จำหน่ายได้แล้วทั้งหมดของนิติบุคคลนั้น
มีชื่อ สถานที่ตั้งสำนักงานใหญ่ ประเภทธุรกิจ โทรศัพท์ โทรสาร จำนวน
และชนิดของหุ้นที่จำหน่ายได้แล้วทั้งหมดของนิติบุคคลนั้น ปรากฏตามเอกสารแนบในภาคผนวก
หมายเลขเอกสารแนบ 5.1.2

บุคคลอ้างอิงอื่นๆ มีดังนี้

1. นายทะเบียนหลักทรัพย์ คือ บริษัท ศูนย์รับฝากหลักทรัพย์ (ประเทศไทย) จำกัด
สถานที่ตั้งอยู่เลขที่ 93 อาคารตลาดหลักทรัพย์แห่งประเทศไทย ถนนรัชดาภิเษก แขวงดินแดง
เขตดินแดง กรุงเทพฯ 10400 หมายเลขโทรศัพท์ 0-2009-9000, 0-2009-9999 โทรสาร
0-2009-9999

2. ผู้สอบบัญชี คือ นายกฤษดา เลิศวนา ซึ่งสังกัดบริษัท สำนักงาน อี วาย จำกัด มีที่อยู่เลขที่
193/136-137 อาคารเลครัชดาชั้น 33 ถนนรัชดาภิเษก แขวงคลองเตย กรุงเทพฯ 10110
หมายเลขโทรศัพท์ 0-2264-0777 โทรสาร 0-2264-0789

6.2 ข้อมูลสำคัญอื่น

ข้อมูลรายงานผลการดำเนินงานและฐานะการเงินของบริษัทฯ
ได้เปิดเผยอย่างละเอียดไว้ในงบการเงินประจำปี 2559 แล้ว
ซึ่งเป็นส่วนประกอบส่วนหนึ่งในหนังสือรายงานประจำปี 2559 ถ้าหากผู้ถือหุ้นต้องการเป็นแบบรูปเล่ม
สามารถติดต่อได้ที่นางศรีนวล สมบัติไพรวัน หมายเลขโทรศัพท์ 02-311-5111-9

ผู้ถือหุ้นสามารถใช้บริการรับเงินปันผล โดยเข้าบัญชีธนาคารผ่านโครงการ e-dividend
ของระบบศูนย์รับฝากหลักทรัพย์แห่งประเทศไทยได้

ในส่วนของการเปิดเผยข้อมูลตลอดปี 2559 บริษัทฯ
ได้เปิดเผยข้อมูลที่เกี่ยวข้องผ่านช่องทางสื่ออิเล็กทรอนิกส์ของตลาดหลักทรัพย์แห่งประเทศไทยแล้ว

ข้อมูลการลงทุนที่เลิกดำเนินธุรกิจ ตามที่บริษัทย่อยของบริษัทฯ ชื่อ บริษัท ยูเนี่ยนอุตสาหกรรมสิ่งทอ
จำกัด (มหาชน) (UT) ได้ลงทุนในบริษัท เทนคาเต้ยูเนี่ยนโปรเทคทีฟ แฟบบริคเอเชีย จำกัด
(TCUA) ซึงประกอบกิจการฟอกย้อมผลิตภัณฑ์สิ่งทอ ด้วยเงินลงทุน 190 ล้านบาท
หรือสัดส่วนการลงทุนร้อยละ 49.35 ของทุนจดทะเบียนของ TCUA ในระหว่างปี 2556 ผู้ถือหุ้นของ
TCUA มีมติให้หยุดดำเนินกิจการ เนื่องจาก TCUA มีผลขาดทุนต่อเนื่องมาก ตั้งแต่ ปี 2557
ขณะนี้ยังอยู่ในขั้นตอนระหว่างการชำระบัญชี รายการนี้มีผลกระทบต่อ UT เล็กน้อย

ปี 2557 บริษัทฯ มีการขยายการลงทุนในธุรกิจโรงแรม ซึ่งเป็นประเภทธุรกิจใหม่เพิ่ม
ภายใต้ชื่อทางการค้า โรงแรมฮิลตัน หัวหิน รีสอร์ท แอนด์ สปา ด้วยเงินลงทุน 3,200 ล้านบาท
บริษัทฯ เห็นว่าเป็นเงินลงทุนที่มีศักยภาพระยะยาว แต่ในช่วงต้นที่มีการลงทุนมาก
จะมีผลทำให้รายได้ดอกเบี้ยรับของบริษัทฯ ลดลง เนื่องจากการลงทุนนี้
ส่วนใหญ่ใช้แหล่งที่มาของเงินจากสภาพคล่องส่วนเกิน ซึ่งเคยลงทุนไว้ในพันธบัตรรัฐบาล
และเงินฝากธนาคาร

ปี 2558 มีการลงทุนในธุรกิจใหม่เพื่อประกอบกิจการโรงพยาบาลเอกชน สถานพยาบาล
ในการให้บริการทางการแพทย์และพยาบาล โดยต้องเริ่มโครงการใหม่ ตั้งแต่การก่อสร้าง
จนถึงหาวัสดุอุปกรณ์ เครื่องมือต่างๆ ที่เกี่ยวข้องและอื่นๆต่อไป คาดว่าใช้เวลาเพื่อการนี้ประมาณ 3
ปี โครงการนี้มีเงินลงทุนโครงการประมาณ 1,800 ล้านบาท เป็นการเพิ่มทุนครั้งแรกเป็น847.25
ล้านบาท ซึ่งเป็นสัดส่วนทุนของบริษัท 400 ล้านบาท หรือร้อยละ47.21 ของทุนจดทะเบียน
โดยจะทยอยชำระจนครบประมาณ 2 ปี มีผลให้บริษัทฯมีบริษัทร่วมค้าแห่งใหม่
ซึ่งจะร่วมกันบริหารกับกลุ่มประกิตโฮลดิ้งในอนาคต ขณะนี้อยู่ในช่วงเริ่มโครงการเท่านั้น
ยังไม่มีผลประกอบการ

ข้อมูลสำคัญอีกประการหนึ่ง คือ โครงการพัฒนาอสังหาริมทรัพย์ในบริษัทร่วมค้า ชื่อ
Jiashan-Union Development Co., Ltd. ซึ่งตั้งอยู่ที่ประเทศสาธารณรัฐประชาชนจีน
ได้ดำเนินการมาถึง Phase สุดท้ายแล้ว
ทางฝ่ายไทยได้รับอนุมัติจากทางการให้จำหน่ายเงินลงทุนที่ถืออยู่ทั้งหมดรวมร้อยละ 49
ของทุนจดทะเบียน ระหว่างปี 2559 ฝ่ายไทยได้รับคืนเงินลงทุนและส่วนเกินเงินลงทุนเป็นเงินรวม
1,140 ล้านบาท จากผู้ซื้อซึ่งไม่มีความสัมพันธ์ใดๆ กับบริษัท รายการนี้
ฝ่ายไทยได้กำไรจากเงินลงทุนโครงการนี้ จำนวน 362 ล้านบาท

ข้อมูลอื่นๆ ที่มีนัยสำคัญ ที่จะเกิดขึ้นในภายหลัง บริษัทฯ
จะเปิดเผยข้อมูลผ่านระบบของตลาดหลักทรัพย์แห่งประเทศไทยต่อไป